amanoisuno/poet huggingface dataset:
題馬遠踏歌圖 宋寧宗
宿雨清畿甸，朝陽麗帝城。豐年人樂業，壠上踏歌行。
贈朱質 宋寧宗
袖手長才世路輕，愛閑那有鬻榮名。挂冠便欲辭丹闕，策杖還歸老故城。適喜不求三仕喜，傳家惟有十分清。林間佳處真恬退，好向廉泉自濯纓。
山居  其一 龔大明
山居好，山居好，鶴唳猿啼餞昏曉。碧窗柏子炷爐香，趺坐蒲團誦黄老。
山居  其二 龔大明
山居好，山居好，門對青山水環遶。一榻煙霞夢寐清，我以不貪爲至寶。
山居  其三 龔大明
山居好，山居好，竹杖芒鞋恣幽討。坐分苔石樹陰涼，閒數落花聽啼鳥。
山居  其四 龔大明
山居好，山居好，斸月鋤雲種瑶草。泠泠碧澗響寒泉，蔌蔌落花風自掃。
贈道友雪崖朱先生 龔大明
清高絕，雪崖翁，向上元機頓觀通。金鼎有丹成九轉，凝然宴坐白雲中。
贈道友怡雲潘先生 龔大明
九轉工夫真妙絕，丹爐進火徐徐熱。離龍坎虎自歸降，姹女嬰兒共歡悅。天機密運造元微，精采神光迥然別。枝頭結果有時紅，驂鸞跨鶴神仙列。
南湖 龔大明
梅霖初歇水平湖，湖上青山展畫圖。更著樓臺相掩映，風流端不減西湖。
和鶴林吳泳題艮泓軒 龔大明
知與坡仙有宿盟，來賢巖畔舊經行。節同老柏歲寒操，心契焦桐太古聲。雲出九峰龍起蟄，風清五夜鶴傳鳴。須公一柱擎天力，妙斡洪鈞大發生。
詩一首 章康
掩關作夏計，長日獨清坐。戎葵競自花，安榴粲成朵。時芳詎容歇，幽賞無不可。微風忽吹來，諒亦深知我。
秋興 章康
有客凋雙鬢，吟秋費幾詩。天高鳥去疾，雲薄雨來遲。日落山川迥，風回草木悲。追尋十年事，佇立獨多時。
遷居親戚携酒見過 章康
老吾元住雪邊崖，萬事無堪兩鬢華。頃歲西河方借宅，今年東野又般家。巷深政恐難邀客，地空何妨學種花。多謝所親相暖熱，新生涯即舊生涯。
遊龍山 章康
名山久相望，今日爲著屐。到寺第一義，古松互蟠屈。一一龍蛇形，風雷氣蕭瑟。纓絡檜兩株，皆數百年物。燈耿青熒熒，像設暗金碧。空廊極徘徊，老屋共崪兀。僧房小槃礴，西原訪泉石。於其最幽絕，似可便築室。因而思古人，多有愛山癖。要之亦何爲，一賞事已畢。上方不及登，尚或俟他日。無非會心處，妙同箭鋒直。山靈謂何如，移文茲不必。作詩留山中，併可告來轍。
犁春操爲謝耕道作 黄簡
東山兮雲浮，東磵兮雨流。失今不勤兮，曷其有秋。水淫兮石齧，田碻磝兮一跬九折。予勞兮何辭，牛奚罪兮從予以羸。眇良疇兮彌野，獨功倍兮刈寡。雖然不愈於無田而游兮，歲晏淒其桑落之下。
秋懷寄陳宗之 黄簡
秋聲四壁動，寒事日駸駸。紅剝林閒子，青除架底陰。積閒殊有味，安拙本無心。獨愧陳徵士，賒書不問金。
招荆江游子 黄簡
衝風逐飛雲，庭葉紛墜槁。蕩子久不歸，佳人坐中老。蕭蕭楚山晚，湛湛江水流。經從望夫石，那得不回頭。
登武昌南樓 黄簡
十萬鱗鱗俯繡甍，拂雲自舊侈崢嶸。江趨座右雙流合，山入屏閒八字橫。禰史醉魂荒樹遠，庾郎塵骨古苔生。興來朗拍欄干立，不必重騎碧海鯨。
過沈尚書墓 黄簡
履聲推早達，日燕自林泉。浮世若無死，貴人真是仙。從容將八袠，掩忽便千年。墓上青松合，豐碑竟不鎸。
懷古 黄簡
翠裹紅遮艷粉圍，春風夜夜可曾歸。十年再撫章臺馬，巷陌人家大半非。
公無渡河 黄簡
公無渡河，公無渡河，止公不已將柰何。九淵噴雪舞饞鱷，百里吼雷翻怒鼉。平地往往猶風波，况此瀰漫秋水多。
漫成 黄簡
在俗參寥子，無田靖節翁。心平詩少怨，胃弱酒多中。熇熇蒸梅日，離離脫葉風。未應悲歲晏，端合幸年豐。
遊浯溪 劉用行
祿兒豈解傾唐祚，獨使斯文壽兩翁。蜀道至今遺舊話，湘流澈底照孤忠。摧風溜雨中興字，轉地回天克復功。人說蒼崖磨向盡，不知磨盡幾英雄。
無爲縣齋古梅 劉用行
疎疎密密卧簷牙，古縣清貧有此花。彭澤菊松無醖藉，河陽桃李太鉛華。臨池照影成雙好，與雪爭輝自一家。消得抱琴鳴膝上，夜深燃燭對瓊葩。
題倉部袁公灼像 傅行簡
筮仕當前職度支，平衡清操畏人知。宣恭在位和同列，理學傳家重一時。能擊武臣强似虎，寧□宰執怒如獅。□□猶有弦歌化，治譜真堪百世師。
題博士袁公文苑像 傅行簡
禽鳥春風樂與同，有將理趣道儒宗。兩朝褒賞衣冠舊，一德充融禮樂隆。天地無心馳電馬，人民有望慰雲龍。餘年八十無全食，獨抱青山繼祖風。
賦宮人午睡 李獻可
御手指嬋娟，青春白晝眠。粉勻香汗濕，髻壓翠雲偏。柳妒眉間綠，桃嫌臉上鮮。夢魂何處是，應繞帝王邊。
玉泉山 楊叔蘭
人生天地間，今古一□觀。凌空絕虛曠，萬象羅巖巒。能一故□應，物化千□端。萬端總歸一，唯悟無□言。舊聞□□翁，獨釣江之干。不知歲月深，但覺□□寬。我思一訪之，意會心□看。作亭號□隠，半空摩高寒。時與二三友，登臨尋□歡。致君知無術，隨世聊自安。滾滾□下水，舟舟皆濟川。川流無津涯，舟去□復還。時聆二三策，使我心茫然。伊周在何許，鄉風一長歎。
挽蔡西山先生 翁陞
傷哉道學不容時，力抵先生蹈至危。槐棘僉謀雖日僞，草茅公論實難欺。蒼梧千里地雖遠，白首一心天自知。借問西山近何似，白雲長護紫陽碑。
浯溪 趙善𧪞
兩載真成漫浪遊，豐碑重拂倍含羞。空憐民力疲芻粟，濫厠時賢動冕旒。病骨詎堪勝重寄，歸舟喜不負清流。家山屈指朝朝□，□老休勞念□□。
寶華巖 趙善𧪞
寶色晴光合，浮嵐薄翠微。天開今覺路，洞鎖古神扉。淡拂山僧帽，閑隨野客衣。日斜涼吹起，林壑更依依。
聖水寺 張衜
聖水山南蓮萼輝，徘徊花下蝶雙飛。春風助我晨遊興，月上層巒照拂衣。
禪師塔次韵 劉曈
皓月孤懸處，知師幾駐筇。鐵鞋雖踏破，隻履覓無從。傳法燈燈火，聞經處處龍。可憐狂醉客，夜坐謾搥鐘。
皇帝閤春帖子  其一 許應龍
日向皇都永，冰從太液融。青陽纔轉律，物物被和風。
皇帝閤春帖子  其二 許應龍
寬大書方布，歡聲四海同。陽春如有脚，造物不言功。
皇帝閤春帖子  其三 許應龍
聖德乾坤大，皇圖日月長。遠人咸畏慕，國勢寖安强。
皇帝閤春帖子  其四 許應龍
金華綵勝年年巧，柏酒椒盤歲歲新。恭願吾皇千萬壽，四時無日不陽春。
皇帝閤春帖子  其五 許應龍
三白從來兆歲豐，幾看瑞雪舞回風。蒼龍掛闕農祥正，擊壤行歌我稼同。
皇帝閤春帖子  其六 許應龍
東風昨夜掃氛埃，四表咸欣壽域開。都護已飛三捷奏，凌煙同上萬年杯。
皇后閤春帖子  其一 許應龍
一氣轉洪鈞，陽和觸處新。上林春更早，草木已精神。
皇后閤春帖子  其二 許應龍
一歲兩逢春，皇都景物新。發生何處早，甲拆驗莊椿。
皇后閤春帖子  其三 許應龍
椒殿霞觴舉，金花拆勝鮮。年年慶佳節，眉壽祝綿延。
皇后閤春帖子  其四 許應龍
日融閬苑紅初露，冰泮瑶池碧半涵。管取新年多勝事，當知風化自周南。
皇后閤春帖子  其五 許應龍
臘前三白兆年豐，即更彌旬雪滿空。歲籥未經春已到，從今物物被和風。
貴妃閤春帖子  其一 許應龍
木德新回律，瓊壺暖不冰。舉頭聞鵲喜，翔舞下觚稜。
貴妃閤春帖子  其二 許應龍
月射璇題爛，風傳玉漏清。仰瞻雲漢表，輝潤四星明。
貴妃閤春帖子  其三 許應龍
昨夜東風入律新，朝來蕙露凈無塵。玉觴椒酒陪歡宴，總道今春勝舊春。
貴妃閤春帖子  其四 許應龍
賢哉淑德繼雞鳴，密贊關雎美化行。夙夜若爲勤警戒，始終一念欲相成。
貴妃閤春帖子  其五 許應龍
翠管銀罌舊事傳，新春賸喜在新年。巧裁綵勝迎佳節，更祝君王壽萬千。
皇帝閤端午帖子  其一 許應龍
卑服即康功，君王儉德隆。却頒羅與葛，恩渥被羣工。
皇帝閤端午帖子  其二 許應龍
內外期無患，兢兢理萬幾。延英勤講論，遑恤汗沾衣。
皇帝閤端午帖子  其三 許應龍
清凈無他好，歌風舞舜琴。阜財并解慍，總是愛民心。
皇帝閤端午帖子  其四 許應龍
離明赫赫正當中，萬物咸欣長養風。隴麥已登蠶又熟，更多膏澤兆年豐。
皇帝閤端午帖子  其五 許應龍
誕敷文德洽寰區，赳赳明明運廟謨。自是不爭應善勝，何須更佩辟兵符。
皇帝閤端午帖子  其六 許應龍
殿閣涼生晝景長，翠煙縹渺御爐香。經帷講罷看章疏，至昃猶聞食未遑。
皇后閤端午帖子  其一 許應龍
玉切菖蒲細，金包黍角香。年年慶佳節，燕衎侍君王。
皇后閤端午帖子  其二 許應龍
寶篆煙輕繞，瑶臺日正中。等閑調玉瑟，聊助舜琴風。
皇后閤端午帖子  其三 許應龍
重午宮衣賜百工，香羅疊雪葛含風。誰知此日榮恩被，端自稱絲效繭功。
皇后閤端午帖子  其四 許應龍
辟邪不用符爲佩，續命何須綵結絲。逮下徽音繼樛木，穰穰福履已來綏。
皇后閤端午帖子  其五 許應龍
三千玉女鬭羣芳，並蓄兼收百藥良。咸願東皇與西母，無窮眉壽等天長。
貴妃閤端午帖子  其一 許應龍
擷秀鬭羣芳，兼收百藥良。不因仁及物，庶草曷蕃昌。
貴妃閤端午帖子  其二 許應龍
淑德儀宮閫，天教受祉繁。艾人暨桃印，奚用更懸門。
貴妃閤端午帖子  其三 許應龍
丹篆釵符綵縷鮮，承恩侍宴玉皇前。一年一度爲端午，此去應須億萬年。
貴妃閤端午帖子  其四 許應龍
裁成御服進君王，霧縠雲綃疊雪香。却效葛覃躬節用，不忘澣濯舊衣裳。
貴妃閤端午帖子  其五 許應龍
檻有榴花沼有蓮，南薰拂拂晚涼天。六宮莫度新翻曲，只理雲和伴舜絃。
次韵張太博方得余所遺二程先生集辨二程戲邵子語 許應龍
文字未科斗，圖書未龜龍。燦然天地間，此理觸處逢。是謂象之祖，而爲數之宗。昊羲古神聖，先得人所同。文因而繇之，旦出亦並雄。訖于我孔聖，天命滋益恭。渾然一理貫，密察而從容。辭變于象占，四者固所崇。推時以知變，象占在其中。荒荒秦漢後，學者昧所從。不以災異會，則以虛無通。天開周氏子，易道乃復東。動靜靜復動，終始始而終。上承千年緒，下起百世風。同時有邵子，講道于伊嵩。天地之運化，陰陽之無窮。即物驗消長，先機知吉凶。邵子極道數，獨立幾無戎。二程闡周孔，爲時開矇矇。其歸則一耳，昧者結忡忡。學之將奈何，矧余倍顓蒙。要知羲皇心，須踏周孔蹤。
送天台李守 許應龍
天台罹洚水，平陸幾成淵。經理閲再禩，民瘼猶未痊。將令田里安，須得牧守賢。疇咨能俾乂，僉曰蓬萊仙。君侯寬且明，履節金石堅。吏事素精敏，公心無黨偏。分符膺重寄，爲政將奚先。租賦盍蠲減，獄訟無淹延。姦黠須禁戢，阨窮當憫憐。庶銷愁嘆聲，播作謠頌傳。使華聞有命，丹書下日邊。復使茲郡民，鼓舞戴二天。政成徹丹扆，驛召歸甘泉。嗟予十載間，稠疊同班聯。學館暨郎省，昕夕相周旋。喜君駕朱轓，恨我違英躔。同寅舉餞觴，佳句聯華牋。枯腸强搜索，綴緝僅成篇。
送楊郎中守嘉興 許應龍
君昨倅嘉禾，施設皆儒者。千里稱廉平，六邑荷寬假。海沂雖頼祥，宣室俄思賈。召還甫再朞，出守榮五馬。舊治聞重來，懽呼溢田野。正苦夏日炎，將沐秋霖灑。君侯寬且明，義利審取舍。願推一片心，大作萬間厦。苛斂戒分肥，嚴刑去衣赭。當令愁嘆聲，轉作詩歌寫。如君梁棟才，一麾寧久把。祇虞席未溫，又賦公歸雅。
送人赴倉臺 許應龍
帝念畿甸民，財力俱有限。俗吏肆貪殘，侵漁蕩貲産。致治在得賢，刺史尤當揀。明公如范滂，清節邁楊綰。疏寵畀倉臺，一道俱刮眼。糴貴望公平，斂苛冀公剗。察吏貴精明，臨民當敬簡。高才固優爲，佇見鳩功僝。將令愁嘆民，喜至笑聲莞。繡節暫馳驅，玉堂資著譔。行矣促公歸，餞行聊舉盞。
贈韓倅 許應龍
鳳城久矣欽韓公，華胄重來振祖風。關决藩條明且恕，待人接物春融融。散爲和氣徧南土，雨順年豐民按堵。海沂雖喜頼王祥，驥足治中難久駐。向來文惠倅瀛洲，藉藉聲名動冕旒。願君凌厲紹前美，南澗事業當同休。于今且慶生申旦，敬爇瓣香祈鶴算。中秋節近月嬋娟，正好平分通夕宴。君家自有舊氈青，合上星辰聽履聲。明年此會知何處，宣勸黄封下帝廷。
贈林倅 許應龍
元是清都紫府仙，出爲名世應半千。發矢兩科俱中的，英名烜赫斗橫天。鄞水富沙典芹泮，黜浮崇雅文風煥。沙陽之政寬而明，吏不忍欺民不玩。雙飛鳬舄造皇州，三台八座俱挽留。辭榮避寵姑別駕，恬退高節前無儔。千里提封勤贊理，恕以待人嚴律己。一輪秋月照無私，百尺春潭清見底。須知作善天降祥，俾耆而艾壽而臧。萱闈朱顔映蒼鬢，詵詵蘭玉如鸞翔。匪伊丹詔日邊至，策足烏臺陟端揆。年年衮繡舞萊衣，瑶池屢獻蟠桃瑞。
代上何樞密 許應龍
宋元憲公王沂公，妙齡擢第魁南宮。清華歷徧陞諫省，雍容二府亮天工。却斂經綸來望郡，一鎮天雄一鎮鄆。政聲洋溢徹宸聰，丹詔紫泥催入覲。廟堂端委秉鈞衡，致君堯舜風俗醇。至今景祐皇祐治，振蕩人耳如雷霆。巍巍勳績誰能繼，三嘆真賢生不世。豈知今日元樞公，矯翼天衢更凌厲。禮闈得雋冠羣英，旋登言路攖龍鱗。運籌帷幄參宥密，翻私雨露澤全閩。生平出處總相契，左揆尚虛天有意。宣麻指日下彤廷，整頓乾坤邁前美。萱堂正富八十春，綵衣輝映衮衣新。二公榮貴雖同轍，如此盛事真無倫。先子姓名叨附驥，况復團司同典記。遺簪墮履儻未捐，惠顧尚期逮孫子。鯫生鼓篋趨賢關，朔風急勁脩塗艱。坱圠洪鈞轉一氣，爲借陽和先破寒。
餞王郎中赴湖南倉 許應龍
明明天子御丹扆，首擇英賢將使指。湖湘以南闕倉臺，環顧在廷誰足倚。蓬山蘭省輟名流，禮樂光華共心企。看看六轡載馳驅，爰度爰諏逮田里。散財發廩蘇阨窮，揚善舉賢律貪鄙。第恐崇臺未突黔，趣上亨衢詔泥紫。與君同齒復同寅，那更著庭紹英軌。交情金石久益堅，人雖漸遠心則邇。衡陽鴈過可傳書，時願劉公貽一紙。
賀同知生辰 許應龍
訾陬之月如陽春，君臣慶會應昌辰。虹星牛渚將誕聖，崧高維嶽先生申。日角珠庭輝綠鬢，仙風道骨真宣靖。才凌鐵幹四十圍，量狹銀潢三萬頃。端委樞庭贊化工，制勝謀謨談笑中。九扈告成村墅月，一塵不警戍樓風。勳名元是青氈舊，衮衮名公誰出右。黄麻昕夕下彤廷，玉带貂蟬輝衮繡。曈矓瑞日上公槐，宣勸黄封天上來。賸喜千秋佳節近，需雲復宴鳳凰臺。福祿固知公自有，不待占星問牛斗。鯫生只備三千詩，留取年年祝公壽。
代上庠同舍上廷評 許應龍
憶昔弱冠遊芹宮，潁川先生振文風。躚躚媚學比如櫛，摳衣執經函丈中。何人才識最奇偉，惟公表裏珪璋粹。學精姬公經國書，賦飄司馬凌雲氣。詞場價湧薦爭魁，賜也何如敢望回。一別星霜踰十閲，側耳譽聲轟如雷。翩翩薦鶚翔西淛，一飛直上黄金闕。排雲披腹呈琅玕，蟾窟仙枝徑攀折。枳棘難淹鸞鳳栖，金科得雋易如携。趨歸立拜廷評命，青瑣黄扉指日躋。屈指曩年同硯席，五人已作龍門客。鄉書黌舍多有之，碌碌未能著奇節。著鞭無若祖生先，策足要津儀班聯。自笑塵蹤猶隠霧，拭目亨衢問天淵。綈袍戀戀故人意，墮履遺簪未捐棄。不求而薦佩私恩，高誼如公今有幾。雖然前事已參差，荷借鄒生律再吹。苦無好語爲公謝，抖擻枯腸成此詩。
鳳池立碑紀事 許應龍
閲盡衣冠盛事圖，三魁同郡古來無。詞科得雋真鴻筆，仙籍聯榮總鉅儒。此日姓名輝石刻，他年步武接天衢。浯溪更把元勳勒，藉藉休聲震八區。
贈鄭樞密 許應龍
丘壑方將窈窕尋，肯貪斗印耀黄金。幾頒中扆留行詔，莫返元樞勇退心。紅旆分藩雖足樂，丹誠戀闕自難禁。浮雲出岫知無意，祇恐蒼生望更深。
拜賜宮花紀恩詩  其一 許應龍
濟濟蹌蹌藹縉紳，祝堯均效華封人。觴稱鳳闕懽聲沸，花錫鸞枝內樣新。露葉巧裁隋苑彩，天葩先借漢宮春。舉頭仰戴君恩重，好盡忠誠報紫宸。
拜賜宮花紀恩詩  其二 許應龍
不用涼州羯鼓催，陽和已逐小春來。誰將萬點花間艷，都向百官頭上開。樣巧賸裁隋苑彩，影摇斜蘸漢宮杯。玉階再拜君恩重，洋溢懽聲遍九垓。
和權郡重九韵 許應龍
鈴齋靜暇鎖棠陰，幽壑何妨窈窕尋。咳唾珠璣輝衆目，錚鏦琴瑟樂賓心。引杯非爲黄花醉，設席欣逢皂蓋臨。來歲茱萸賜朝士，看君鯨吸玉壺斟。
和閩帥  其一 許應龍
龍飛天子攬英雄，舊德欣逢泰道通。丹詔果然頒北闕，綵舟行矣駕東風。雨餘杉徑新添綠，暖入花粧旋姹紅。待得湖邊春色滿，我公已在鳳池中。
和閩帥  其二 許應龍
新鑿南湖接海潮，油幢領客泛蘭橈。那知半夜雨聲急，却放新晴物色饒。盡日登臨陪步武，高談灑落挹風標。陽春白雪真難和，泚筆惟書道路謠。
和鄒守鹿鳴宴 許應龍
賢守聲名重泰山，肯將曲學誤儒冠。相期素節終身履，不道青雲得路難。多士聯翩閶闔去，忠言凌厲雪霜寒。朱轓指日歸楓禁，廷策煩公具眼看。
館中和賞桂詩 許應龍
喜陪盛集桂叢間，擬賦新詩未敢先。忽拜清篇真寡和，難將拙語更爭妍。枝頭爛漫黄金粟，席上風流紫府僊。凡骨豈容攀俊軌，也沾賸馥醉花前。
挽節使少保  其一 許應龍
一節忠勤紹祖風，貂蟬七葉擅華宗。版曹羨利巍遷秩，强敵知名特斂容。薦士半躋青瑣闥，爲民數奏皂囊封。龍旂虎節今何在，紀績還須仗蔡邕。
挽節使少保  其二 許應龍
衮衣赤舄我公歸，共傒登庸翊政機。楓禁荐頒天語渥，薤歌我嘆露華晞。真王未復青氈舊，亞保空餘紫誥輝。突兀麒麟圖繪處，仰瞻遺像倍歔欷。
挽李文昌  其一 許應龍
顒顒德望重朝廷，况有胸中千萬兵。蠻獠未擒宵旰慮，軺車一出笑談平。囊封力沮和戎議，制閫咸推料敵精。壯志未酬天不憗，空餘草木識威名。
挽李文昌  其二 許應龍
盛名從古號難居，公獨崢嶸四紀餘。禁陛幾年聞曳履，帥垣三度拜除書。壽祺合享千齡永，往事俄驚一夢如。久矣辱知慚未報，仰瞻丹旐倍欷歔。
潘上舍父挽詩  其一 許應龍
狗苟蠅營笑俗情，機心降盡倒風旌。人生六袠不爲夭，家累千金能享成。老去月評推吉德，生前天爵謝虛榮。悲風瑟瑟飛丹旐，行道歔欷亦失聲。
潘上舍父挽詩  其二 許應龍
蘭玉賢關雋譽飛，詞場幾見捷音馳。登雲將慰椿庭望，陟岵俄驚薤露悲。榮養痛嗟今日隔，嘉封頼有異時追。前岡已卜牛眠地，螭首行鎸九尺碑。
夫人黄氏挽詩 許應龍
樞庭勇退古無前，內助端由婦德賢。燠館涼臺供燕樂，衮衣褕翟慶聯翩。雖云生死皆同歲，猶恨徜徉未百年。遥想銘旌摇曳處，江山草木亦凄然。
代同舍上郎中  其一 許應龍
人物依然呂洞賓，冰霜風骨玉精神。退朝花底千官散，標格如公有幾人。
代同舍上郎中  其二 許應龍
能賦人人說潁川，誰知妙訣已親傳。詞場屢草干將句，擲地金聲震九天。
代同舍上郎中  其三 許應龍
逸氣飄飄正妙年，縱橫禮樂掃三千。臚傳玉陛星辰曉，姓字巍居鼎甲先。
代同舍上郎中  其四 許應龍
父子同時踐禁塗，一門榮耀世間無。願憑曹霸丹青筆，繪入衣冠盛事圖。
代同舍上郎中  其五 許應龍
冊府方羊冠列仙，粉闈深處爛星躔。黄扉已設屏風隔，會見絲綸下日邊。
題西巖寺  其一 許應龍
第一巖前風景殊，山僧去後野雲孤。歸來不費絲毫力，幻出天宮一畫圖。
題西巖寺  其二 許應龍
修行極則到心安，靜處忙中只一般。談笑打開新鋪席，此身元不離蒲團。
自嘆 許應龍
僕訴無衣婢訴饑，老妻終日不開眉。十年待得齊瓜熟，又似齊瓜未熟時。
薺菜 許應龍
撥雪挑來葉轉青，自刪自煮作杯羹。寶階香砌何曾識，偏向寒門滿地生。
東庵廣福禪院 許應龍
十年不到雪峰山，寂寂春風晝掩關。千載祖師無盡意，門前流水綠回環。
偈頌五十一首  其一 釋道沖
我此一門，全無肯路。是汝諸人，如何進步。
偈頌五十一首  其二 釋道沖
孰名爲佛，禮者是誰。設或未辨端倪，看四稜塌地。
偈頌五十一首  其三 釋道沖
拄杖頭邊宇宙空，去留千聖覓無蹤。直饒未舉知端的，猶隔白雲千萬重。
偈頌五十一首  其四 釋道沖
十字街頭，有條活路。沒量大人，不知落處。無落處，擬欲追蹤，西天此土。
偈頌五十一首  其五 釋道沖
今日中秋節，拄杖爲人切。撥開千嶂雲，放出一輪月。光未生時薦得親，依然眼裏重添屑。
偈頌五十一首  其六 釋道沖
凡所有相，皆是虛妄。懷州牛喫禾，益州馬腹脹。若見諸相非相，即見如來。一切難捨，無過己財。
偈頌五十一首  其七 釋道沖
一不得向，二不得背。絲毫及不盡，古鏡生瑕纇。拈起鐵蒺蔾，一時俱擊碎。從教大地黑漫漫，它家自有通人會。
偈頌五十一首  其八 釋道沖
要入此門，初無方便。須是諸人，脚尖具眼。苟或未然，客情步步隨人轉。
偈頌五十一首  其九 釋道沖
古釋迦不先，今彌勒不後。禮拜燒香一線通，從教笑破衲僧口。
偈頌五十一首  其一○ 釋道沖
摩竭提國，親行此令。盡大地人，喪身失命。
偈頌五十一首  其一一 釋道沖
坐斷毗盧頂，踏翻千差路。須彌燈王，無插足處。
偈頌五十一首  其一二 釋道沖
瓶錫當年寄此間，山雲冉冉水潺湲。而今重到經行處，一會水雲猶儼然。
偈頌五十一首  其一三 釋道沖
圓悟一關天下險，寶山有寶世間稀。透得關來探得寶，猶落吾家第二機。
偈頌五十一首  其一四 釋道沖
振法雷，擊法皷，布慈雲兮洒甘露。只將此法爲全提，世世願爲諸佛母。
偈頌五十一首  其一五 釋道沖
須彌可裂，海水可竭。若論此事，寧可截舌。
偈頌五十一首  其一六 釋道沖
方丈屋損，寢處不得。常住乏糧，著衆不得。舊逋積如海，無錢還不得。大道在目前，有口說不得。若人透此四重關，堪與諸方爲軌則。趙州親見老南泉，觀音院裏有彌勒。
偈頌五十一首  其一七 釋道沖
枯木龍吟，一切音響俱絕。髑髏眼活，一切色相皆空。覷著即瞎，聽著即聾。堪笑觀音大士，無端也證圓通。
偈頌五十一首  其一八 釋道沖
是著即錯，不是猶乖，一擊萬重關鎖開。老盧不會轉身句，便道明鏡亦非臺。
偈頌五十一首  其一九 釋道沖
我與釋迦老子，有不共戴天之讎。今日爲什麽燒香禮拜，不是冤家不聚頭。
偈頌五十一首  其二○ 釋道沖
祖師門下絕人行，深險過於萬丈坑。垂手不能空費力，任佗堂上綠苔生。
偈頌五十一首  其二一 釋道沖
高拋不至天，低擲不到地，南北東西無處避。带累雪峰老人，喚作南山鱉鼻。
偈頌五十一首  其二二 釋道沖
佛高一丈，魔高一丈。月落寒潭，雲生碧嶂。不識慈氏如來，喚作布袋和尚。
偈頌五十一首  其二三 釋道沖
衲僧家，不著佛求，不著法求。然雖如是，在佗煙焰裏，爭敢不低頭。
偈頌五十一首  其二四 釋道沖
德山棒如雨點，一棒棒痛徹骨髓。臨濟喝似雷奔，一喝喝轟破髑髏。
偈頌五十一首  其二五 釋道沖
天童用底，來育王用不著。育王用底，歸天童用不著。用不著處用有餘，一箭雙鵰隨手落。
偈頌五十一首  其二六 釋道沖
摩竭掩室，浄名杜口。天網恢恢，疎而不漏。是汝諸人，作麽生透。
偈頌五十一首  其二七 釋道沖
坐斷十方國土，天上天下獨尊底，一步也行不得。口吞三世諸佛，世出世間俱透底，一句也說不得。堪與衲僧爲軌則。普化何似一頭馿，臨濟未是白拈賊。
偈頌五十一首  其二八 釋道沖
有一物，名不得，狀不得，取不得，捨不得。突出天童拄杖頭，倒用橫拈無軌則。戳瞎達磨鬼眼睛，靠倒臨濟白拈賊。
偈頌五十一首  其二九 釋道沖
心隨萬境轉，轉處實能幽。漢地不收秦不管，不風流處也風流。
偈頌五十一首  其三○ 釋道沖
一徑直，二周遮。遼天射飛鶚，平地摝魚蝦。堪笑秘魔巖不會，見人一味只擎叉。
偈頌五十一首  其三一 釋道沖
從上佛祖無法與人傳，後代兒孫會得是障礙。礙不礙，竹山鐵鷂刺天飛，笑倒明州憨布袋。
偈頌五十一首  其三二 釋道沖
面皮擘破，喝散鍾山之雲。拄杖橫挑，窮盡天台之境。玲瓏巖下忽相逢，一笑令人發深省。
偈頌五十一首  其三三 釋道沖
正法眼，破沙盆。貴時傾國不換，賤時不直分文。不作貴，不作賤。分付石溪老子，共結佛祖深冤。
偈頌五十一首  其三四 釋道沖
圓覺伽藍，塵塵有路。坐斷去來，頓空今古。那裏十三，這邊十五，後先不差毫髮許。可笑黄面瞿曇，至今不知落處。
偈頌五十一首  其三五 釋道沖
羣陰剝盡，一陽來復。萬彙咸亨承化育，拄杖機輪轉轆轆。轉天關，回地軸。百億分身遍剎塵，應時納祐從人欲。
偈頌五十一首  其三六 釋道沖
祕魔擎杈，趙州喫茶。禾山打皷，歸宗斬蛇。慣釣鯨鯢沉巨浸，却嗟蛙步𩥇泥沙。
偈頌五十一首  其三七 釋道沖
龍床一繞定綱宗，四海從茲信息通。但見皇風成一片，不知何處是疆封。
偈頌五十一首  其三八 釋道沖
釋迦出世拏空塞空，達磨西來將錯就錯。带累後代兒孫，一例隨處卜度。休卜度，四海浪平，百川潮落。
偈頌五十一首  其三九 釋道沖
欲去不去被去礙，欲住不住被住礙。元不礙，十洲三島鶴乾坤，四海五湖龍世界。
偈頌五十一首  其四○ 釋道沖
此門深固幽遠，無人能到。如能到，脚頭脚底長安道。
偈頌五十一首  其四一 釋道沖
閑地三寸刃鋒鋩，匝地風霜定紀綱。若是丈夫真意氣，任君敲磕振風光。
偈頌五十一首  其四二 釋道沖
好事不出門，惡事行千里。好惡不到處，總不在這裏。不是俊流，徒勞側耳。
偈頌五十一首  其四三 釋道沖
相國親傳黄蘗心，移山新作古叢林。大千沙界針鋒許，十二峰巒巖壑深。此道明明元不古，清風浩浩至于今。禪流不負王臣意，行看祇園側布金。
偈頌五十一首  其四四 釋道沖
天無門，地無戶，可中自有凌霄路。普請諸人，進這一步。
偈頌五十一首  其四五 釋道沖
佛佛是何物，天上人間遭誑惑。不辭禮拜燒香，只向這裏雪屈。
偈頌五十一首  其四六 釋道沖
耳聾眼暗步龍鍾，畢竟憑何住五峰。天網恢恢無避處，不妨隨分展家風。
偈頌五十一首  其四七 釋道沖
國王大臣，有力檀那。以佛爲心，助佛揚化。靈山一會儼然存，正法眼藏增高價。
偈頌五十一首  其四八 釋道沖
若論此事，青天白日。情與無情，俱無得失，自是諸人不委悉。山僧住持事繁，也要爲人拈出，今朝十一月初一。
偈頌五十一首  其四九 釋道沖
四九三十六，夜眠如露宿。凍殺無位真人，走入冰池裏浴。
偈頌五十一首  其五○ 釋道沖
四海一國土，乾坤一聖人。只憑這箇法，仰祝萬年春。
偈頌五十一首  其五一 釋道沖
五日風，十日雨。君聖臣賢，歌謠滿路。
出山相 釋道沖
天上星，眼中睛。星無悟人之意，睛無矚物之情。以理而會，自誠而明，究竟何曾有道成。
觀音大士讚 釋道沖
一切音聲相，是人聽以耳。我圜通大士，唯以眼而聽。非特以眼聽，六根互爲用。當其互用時，根境不相雜。譬如帝珠網，交光相融攝。即此融攝相，各各住自位。以此三昧力，普施於一切。俾不離聲色，透出聲色海。眼處若聞聲，耳處得解脫。共證十方空，同名觀自在。我作如是贊，定招妄語罪。既招妄語罪，畫者亦是妄。畫者既是妄，此相非真實。於非真實處，此相常現前。應作如是觀，是真法供養。
達磨大師讚  其一 釋道沖
楊子江心，波濤鼎沸。一葦可航，如履平地。蓋亦暫時之游戲，豈足以盡此老十萬里西來之本意。
達磨大師讚  其二 釋道沖
人皆有心，人皆作佛。胡爲西來，遞相誑惑。心在何處，佛是何物。带累神光無處尋，後代兒孫廝淈𣸩。
曹源和尚讚  其一 釋道沖
遭密庵駡，恨入骨髓。此恨難忘，充塞天地。四海五湖無處避，能有幾人著它底。著它底，冤冤相報無窮已。
曹源和尚讚  其二 釋道沖
父曹源，祖密庵。碧落碑，無贋本。破沙盆，正法眼。清廟瑟有遺音，坐者立者，以心印心。不肖之子，作如是讚。非特旌於往古，亦乃詔於來今。
丙辰年別龜峰曹源和尚  其一 釋道沖
葛溪深處定宗綱，一任乾坤大地荒。但得棒頭明似日，可無臨濟解承當。
丙辰年別龜峰曹源和尚  其二 釋道沖
拚命來經蠱毒家，不嘗滴水喪生涯。尚餘窮相一雙手，要向諸方癢處爬。
丙辰年別龜峰曹源和尚  其三 釋道沖
破袱從東挾過西，何時再上惡鉗鎚。怒雷一吼聾三日，自有怨憎會苦時。
戊午在靈隠聞曹源和尚訃音兼小師舉老爲開語錄  其一 釋道沖
杖藜隨處是乾坤，迦葉峰前便垛根。貪看煙巒三十二，到頭不識老曹源。
戊午在靈隠聞曹源和尚訃音兼小師舉老爲開語錄  其二 釋道沖
悔不當初放拍盲，爛椎一頓快平生。近聞活陷阿鼻獄，撫掌呵呵樂太平。
戊午在靈隠聞曹源和尚訃音兼小師舉老爲開語錄  其三 釋道沖
三處移場定紀綱，曾無一字落諸方。破家種草癡狂甚，醜惡無端向外揚。
看相撲 釋道沖
拳來踢去疾如飛，畢竟輸贏是阿誰。閙裏有人能著眼，未曾交輥已先知。
上尖竿 釋道沖
百尺琅玕摩碧空，四方八面絕羅籠。等閑進得竿頭步，千聖齊教立下風。
退靈隠京尹節齋大資相公堅挽辭免 釋道沖
叢林虛得譽，無一補宗門。有誤王臣鑑，徒霑聖主恩。豈堪持鈯斧，只合傍雲根。默感始終惠，此生難盡言。
佛成道 釋道沖
正覺山前失眼睛，是凡是聖盡盲生。至今夜夜明星現，誰肯向伊行處行。
佛涅槃 釋道沖
山花如錦水如藍，觸目熙熙春正酣。若謂雙林曾滅度，分明蹉過老瞿曇。
二祖贊 釋道沖
隻臂冷隨霜刃落，雪花分墜立齊腰。覓心無得安心竟，行到窮源逢斷橋。
三祖贊  其一 釋道沖
了知罪性本來無，絕後何曾得載甦。元是從前風恙病，被佗斷臂强塗糊。
三祖贊  其二 釋道沖
通身是病骨粘皮，舉世無人識得伊。縱使罪根都懺了，依前失却兩莖眉。
四祖贊  其一 釋道沖
抹過從前解脫坑，雙溪路上絕人行。衣盂至老無分付，逼得栽松死復生。
四祖贊  其二 釋道沖
破頭峰頂掩禪關，三却天書不下山。究竟全無些氣息，有何面目見龍顔。
五祖贊 釋道沖
萬本青松手自栽，老來無復强追陪。可憐溪畔周家女，也被渠儂脫賺來。
六祖贊  其一 釋道沖
七百高僧總會禪，眼空四海鼻遼天。黄梅若也無私曲，有甚衣盂到汝傳。
六祖贊  其二 釋道沖
菱花撲碎已誵訛，夜半傳衣事轉多。從此曹溪玄路絕，無風夜起拍天波。
談命 釋道沖
無位真人赤骨律，面門出入有誰知。太虛元與渠同壽，庚申憑君子細推。
省親 釋道沖
娘生面目既分明，遠不疎兮近不親。試向途中問歸客，不知誰是倚門人。
水燈 釋道沖
萬里烟波接素秋，銀缸耿耿泛中流。自從一點光明後，逐浪隨波未肯休。
宗派圖 釋道沖
列派分宗定此圖，繩繩相貫茲聯珠。不知佛祖未興日，還有許多消息無。
苕菷 釋道沖
五藴山頭脫得身，草茆因此不同倫。幾番信手拈來用，大地從教絕點塵。
面桶 釋道沖
做時不費工夫，用處全無滲漏。任是鼻孔遼天，未免低頭相就。
臨終偈 釋道沖
末後一句，無可商量。只要箇人，直下承當。
頌古六首  其一 釋道沖
正覺山前失眼睛，是凡是聖盡生盲。至今夜夜明星現，誰肯向伊行處行。
頌古六首  其二 釋道沖
平生罪性覓無蹤，直得乾坤大地空。天地依然高突兀，潜溪一派自朝宗。
頌古六首  其三 釋道沖
掀翻解脫脫巢窠，從此縵天布網羅。落賺小兒猶自可，一枝橫出轉譊訛。
頌古六首  其四 釋道沖
汝蒸飯時吾著火，汝行益時吾展鉢。尋常恁麽老婆心，自是你儂機不活。機若活，夾山本無奇特事，百川倒流閙聒聒。
頌古六首  其五 釋道沖
賓主機先有路通，筆端不是判虛空。筯頭再運回天力，千聖齊教立下風。
頌古六首  其六 釋道沖
到與不到，一得一失。不是砒霜，便是石蜜。舌端無眼如何喫，侍者剛要詢端的。莫怪同坑無異土，閃電未收轟霹靂。
淳祐辛酉立秋後一日遊鼓山 釋道沖
野徑斜連石澗傍，草根昵昵語寒螿。郊原經雨多秋意，庭院無人自夕陽。風捲暮雲歸碧嶂，葉隨野水入寒塘。數家籬落楓林外，枳殻垂青菊綻黄。
徑山玉芝庵主源上人持癡絕老人語錄求作行狀留連踰月談論鏗鏘音吐鴻暢衆中之龍象也臨別書二絕贈行  其一 趙若琚
暑入單絺雨壓塵，扣門仍喜客來頻。從容爲說西來意，庭柏青青正可人。
徑山玉芝庵主源上人持癡絕老人語錄求作行狀留連踰月談論鏗鏘音吐鴻暢衆中之龍象也臨別書二絕贈行  其二 趙若琚
應密單傳的的真，一番舉起一番新。老師末後殷勤語，直下承當正要人。
呈癡絕庵主頌 徐敏子
癡絕有菴不肯住，弄老挑雲徑山去。地水火風分裂時，親書贈予黄葛布。蛻封讀罷咽無語，會得龍鬚能辟暑。豈知玉骨本清涼，書則珍藏布不取。源老忽踏幽深路，道在隔山遥望處。巨帙已載閑葛藤，何堪又送閑家具。開眼一看笑呵呵，猶有這箇可奈何。來而不往非世法，聊效芹忱媿不多。兩角茶，十袋麵，寶瓶飛錢五十萬。虔心獻此一瓣香，奉爲禪師作清薦。且問先師來不來，玉山菴頂碧雲開。更煩大衆打圓相，撥取青蓮火裏灰。
臘月初三日虜人攻城以强弩射退獲捷 趙萬年
四圍鉦鼓震天鳴，虜騎平明盡逼城。萬弩應絃因退走，却疑城上有神兵。
臘八危家餉粥有感 趙萬年
襄陽城外漲胡塵，矢石叢中未死身。不爲主人供粥餉，爭知臘八是今辰。
歲暮 趙萬年
歲暮嗟爲客，那堪復被圍。一心惟許國，視死已如歸。
除夜 趙萬年
除夜春牛吼，開正虜騎多。有謀思却敵，休問命如何。
圍中墮馬傷足方愈牙痛累日 趙萬年
虜騎塞東津，迍邅困此身。足傷方復步，牙痛又摇齦。忍見胡塵暗，俄驚歲事新。龍鍾三十九，碌碌度青春。
正月初三至初五再攻焚其攻具虜騎大却 趙萬年
鵞車虎砲與雲梯，堪笑胡兒巧用機。大帥胸中攄妙算，一時談笑盡灰飛。
二月三日登城郊外春色可人而虜騎未退 趙萬年
平生春日不傷春，今日逢春愁殺人。觸目旌旗非族類，無言桃李少精神。可憐野興牽羈興，不分紅塵雜虜塵。直待元戎攘却後，峴山無惜領嘉賓。
毀土山 趙萬年
築土爲山號距堙，胡兒癡計要攻城。誰知壯士中宵出，三月工夫一夜平。
十三日納合道僧携印來降 趙萬年
屹若金湯不可攻，犬羊誰肯自投降。勢窮方獻將軍印，何似當初莫渡江。
徐招幹請喫鱖魚桐皮 趙萬年
簷外桃花片片飛，垂涎漢水鱖魚肥。桐皮一作饑腸飽，似得精兵解虜圍。
程機宜宅喫豆粥 趙萬年
豆紅米白間青蔬，彷彿來從香積厨。異日大官還飽飫，不應忘却在蕪蔞。
偶成 趙萬年
一心憂國不憂家，掠面黄塵带晚沙。郵傳不通音問隔，家人夜夜卜燈花。
却敵凱歌 趙萬年
吁嗟黠虜何猖狂，引弓百萬侵吾疆。首屠棗陽擣神馬，窺伺長江欲葦航。隆冬久晴江水涸，直揭小樊厲源漳。馬沈人溺相枕藉，霜刃逼脅狼驅羊。連營立柵三十里，旌旗蔽野塵埃黄。元戎忠赤過張許，隔江獨對虜酋語。剖析大義面折之，自比關西偉男子。虜酋聞風雖縮頸，業謂渡江無我禦。四山列騎意洋洋，擬欲一鼓下襄陽。城頭四隅密分布，整飭器具嚴隄防。火油金汁羅砲座，託叉擂木森旗槍。睥睨樓櫓排萬弩，鏵車尅敵皆蹶張。一朝步馳如雲集，前摧草牛負土囊。雲梯飛橋對樓聳，虎炮鵝車數里長。裹以犀革如帆幔，木楯皮屋翼兩旁。鐵騎後擁千百隊，矢如蝟集攢鋒鋩。楊柳陰中浮梁就，三千敢勇忽推牆。層幾列弩下如雨，霹靂巨砲落穹蒼。盡將攻械付烈焰，如焮蛇豕燎豺狼。騎者顛仆步者走，傷者號叫立者僵。虜酋蒲察與葛札，或貫其腦斧其吭。生擒首領數百人，斃馬橫屍盈戰場。未幾採木空林藪，旬月運土成高岡。噪聲裂地屋爲震，火焰燭天星無光。誰知壯士中夜出，人持炬馬列前行。强弩叉鐮迭相衛，長鍬大钁聲琅琅。黎明炬堙爲平地，虜酋喪氣若有亡。因風縱火烟焰猛，拱手坐視摩痍瘡。犬羊震讋心膽碎，却携金印來投降。從茲虜勢大沮摧，自焚攻具燒營房。甫逾江北復連營，放牧盈野何駉駉。脫鞍解甲馬下睡，胡鼻齁齁輥雷鳴。豈知戰艦輕移岸，急雨狂風亂櫓聲。百鼓忽鳴萬弩發，繼以飛砲欻流星。人馬驚亂相蹂踐，肉填溪谷厭羶腥。穹廬遯去無遺跡，捷書排日風飈急。九重北顧正宵衣，覽奏龍顔增喜色。顧嗟李勣賢長城，不假援兵却胡羯。天書沓至賞元功，渠渠溫語褒忠烈。方除戎團追徽省，行且齋壇授節鉞。命珪相印一時來，聞道殿巖已虛席。誰知帷幄運奇計，裨贊尤多玉季力。弟兄携手上凌烟，卓冠古今真殊絕。我從武科備戎行，先生置我賓僚列。雖無涓埃裨海鎮，同此死生冒矢石。自愧文墨非所長，妄意欲泚磨崖筆。
題資福院平綠軒  其一 莫柯
深林閟嘉趣，門徑愜幽居。野色通荒阜，津梁動碧虛。日邊山隠隠，煙外竹疏疏。徙倚怡雙目，白雲知故廬。
題資福院平綠軒  其二 莫柯
世累苦縈束，官閒得自便。未賡三隠句，聊叩二乘禪。壯志羞朋舊，長歌且聖賢。每因休沐地，思辦買山錢。
同唐太傅重過西湖 史定之
紅塵憧擾不知年，一望西湖思豁然。上下層樓涵倒影，聯翩飛鳥沒寒烟。未須梅萼催詩興，好藉嵐光作畫箋。安得扁舟去招隠，蓬窗相對聽鳴泉。
句 史定之
一堤楊柳月，十里芰荷風。
吏隠堂爲鄭參議題 張祈
平時谷口馳聲名，只今朝市心如水。司馬政成方外趣，官事莫能相料理。公堂卜築在人境，鍾阜孱顔是吾里。瑶林瓊樹風塵外，白雪陽春談笑裏。花間有酒可逃禪，客至忘吾還隠几。便應詔登金馬門，樂此徜徉聊復爾。君王神聖相伊周，虎豹空山不可留。招我白雲二三子，彈冠徑出從公遊。
秀聚亭 張祈
老矣丹心在，愁來酒興濃。江山遺古意，雲水淡秋容。落日孤村笛，微風遠寺鍾。平生善知識，却憶妙高峰。
贈劉升之蟄龍巖 胡槻
東望堯山西舜宮，山人名姓不求通。蟄巖側畔蘧廬子，即是巢由住箇中。
崇壽院霜鐘雙閣 韓松
吾聞海上多雲氣，萬狀千形各殊異。人間亦有亦等奇，二鐘之山蓋其類。高崖凌空上摩雲，下有巖隙頗幽邃。料應自古水瀧濯，彈空蜂房懸師鼻。玲瓏斷續瘦入骨，奇怪嶙峋復蒼翠。身如抵掌在靈谷，又若謦咳發深隧。笙竽金石不一音，風浪翻騰隨所寄。我來天晴江面平，遂得優游訪天秘。低昂壈坎或欹側，藤蔓盤旋青覆被。遥知蓬萊隔滄海，毛羽不航人莫至。歸來困卧小蓬窗，夢想高天三十二。
游棲真洞 韓松
黄冠具竹輿，邀我游棲真。山家雜水樹，野徑橫荆榛。長松卧蒼蛟，亂石錯紫鱗。委曲至洞府，積雪開雙門。結頂寶蓋高，下可容百人。神仙獨何之，棋局今猶存。翠子拂不落，衣袖生清芬。山間局未終，浮世三千春。安得從之游，一笑凌層雲。
遊洞霄 韓松
去城十里蔚山川，慾界仙都自古傳。一□孤撐青突兀，群峰九鎖翠盤旋。能通玄蓋分精路，未數仇池小有天。欲洗積年塵土恨，重來大滌訪流泉。
游洞霄宮  其一 韓松
苔封九鎖碧琅玕，中有仙宮玉佩寒。閶闔忽聞呼案吏，來乘灝氣跨青鸞。
游洞霄宮  其二 韓松
萬木森秋晃碧宮，靈霞棲斷憬晨鐘。道人志矣黄庭界，心眼驚舊天柱峰。
游洞霄宮  其三 韓松
芒鞋踏明月，入谷聞泉聲。了知非人間，泠然毛骨輕。夜投羽士宮，道話留三更。凌晨訪幽洞，巖穴何崢嶸。仙凡隔幾塵，無由問霓旌。舊聞九鎖峰，忽此眼界明。躋攀不可上，勢與龍虎爭。憑欄試撫掌，碧甃波紋生。塵緣苦未斷，世路猶遐征。題詩來賢巖，歲晚當再行。
游洞霄宮  其四 韓松
玄冥相我作山行，捲却重陰放曉晴。但見峰巒互扃鎖，不見宮闕隠崢嶸。雲根洞穴篝燈入，井底波瀾撫掌生。喚客入山還送客，淙琤猶記石泉聲。
游大滌假宿鳴玉館成 韓松
風動歸雲清，日落衆山楚。重來興彌深，託宿此何所。浪浪鳴玉泉，恍恍對床雨。夢斷身高低，塵勞深夜語。
大滌洞留題  其一 裴良傑
杖屨乘閑歷衆山，俄驚凡跡到仙壇。清潀潄玉一川媚，瑞氣浮空兩洞寒。風入喬松琴弄操，煙籠遠岫竈燒丹。我今聊此凝雙眼，陡覺壺中世界寬。
大滌洞留題  其二 裴良傑
鳩杖先生旨趣深，探直搜隠事幽尋。頂頭有眼誰能識，心鑑無塵物莫侵。洞裏煙霞人不老，水邊花木自成陰。乞師金鼎丹爐火，爲慰平生覺道心。
遊虎丘 裴良傑
顧我江湖舊壯懷，家林終是事塵埃。登臨直到秋方好，行樂只因山遠來。劍石池邊須笑適，花亭月下約徘徊。自慚俗駕非名勝，竊恐山靈爲勒回。
定泉井 高頤
方師鑿破天地髓，碧龍吹出冰霜寒。一泓清澄絕泥滓，萬竅號勳無波瀾。倒海翻江俱是幻，貯風留月得真觀。我來酌飲冷徹骨，飄飄此身在霄漢。惠山之泉甘如飴，但隨茗碗爭新奇。廉泉讓水名匪欺，祗以賢者爲品題。此泉源流本曹溪，名之以定實亦宜。嘗試以手測其涯，雨不泛溢旱不虧。莫言此乏蜿蜒姿，蟲行蛭動皆可疑。咫尺中閒涵世界，寂然心印本無礙。不與兒童攪水渾，留照鬚眉長自在。
支提禪寺 高頤
石龕金佛一千身，不到支提孰識真。髣髴鐘聲鳴翠阜，晶熒燈焰下蒼旻。平生夢想烟霞際，今日來遊鬢髮新。踏破禪林秋月皎，水雲閒淡入精神。
歲旱絕糧饋米三斗 曾黯
晚景窮如許，饑寒只自憐。有書遮老眼，無策度荒年。故交分瓶粟，豪家貸子錢。本無從理相，溝壑未應填。
還家寄邢德允 曾黯
年來已是飽知津，倦客空驚老大身。傍塞兵戈猶曩日，滿園桃李又新春。半生飄泊成何事，一味癡頑略勝人。欲問洛翁功用處，夢中了了醉中真。
車中 曾黯
頻歲驅馳行萬里，還家幸矣敢言疲。雨寒倦馬愁長路，日落棲禽揀穩枝。兩扇携持高老畫，一編吟詠放翁詩。客途佳處人知少，正在車中兀兀時。
枕上聞角聲有感 曾黯
學劍年來又不成，羈窮誰與共功名。殊鄉歲歲秋風客，孤壘朝朝曉角聲。富貴安能同噲伍，文章不願以詩鳴。鹿門幸有幽人約，飯豆羹藜過此生。
散策 曾黯
散策孤峰寺，維舟岸石林。月寒初看暈，雲淡欲收陰。水合雙江急，山連百粵深。歸心正無奈，高處莫登臨。
自玉泉至青溪三十里無人煙云是四川赴汴都大路隠隠灌木間土堠猶在 曾黯
蜀人在昔朝京路，斥堠摧頹草木深。馬驛錦官俱改轍，獸蹄鳥跡動驚心。生人採捕祠烏鬼，强客椎埋隠綠林。何日五丁開故道，關河北望可沾襟。
題撫州驛 曾黯
一出都門五見春，衣冠空染九衢塵。山林有約誰留汝，猿鶴無言解怨人。
閑居 曾黯
綠髮老梅千百樹，梅邊略彴是吾家。一窗西日不知晚，十月南枝無數花。誰信閑身惟鶴伴，自憐愁眼得書遮。閉門兀兀太癡絕，起喚扁舟載月華。
題寺壁 王暨
奔馳塵土何時了，自歎一官如蟻小。半夜覓宿僧家園，夢裏聞鴉霜月曉。
資水橋 張方
二里橋頭車馬行，靈龜背後玉龍橫。漲瀧往日驚河伯，砥柱千年要石兄。資水右旋江會合，天台西直卦文明。吾心怵惕便施手，事所當爲無問名。
泊舟別故 張方
瓣香杓杜老先生，文藝林中許乞盟。埽葉巖幽酌泉竇，可能續賦洞簫聲。
烏尤山 張方
竹橋沙水烏尤渡，絕壁孤崖意氣驕。故與凌雲分半坐，僧窗假寐見金焦。
玉堂有感 盧祖皋
兩山風雨故留寒，九陌香泥苦未乾。開到海棠春爛漫，擔頭時得數枝看。
松江別詩 盧祖皋
明月垂虹幾度秋，短蓬長是繫人愁。暮烟疎雨分携地，更上松江百尺樓。
廟山道中 盧祖皋
粉黄蛺蝶遶疎籬，山崦人家挂酒旗。細雨嫩寒衫袖薄，客中知是菊花時。
酴醾 盧祖皋
雪顆雲條一架春，酒中風度夢中聞。東風不是無顔色，過了梅花便到君。
采菊 盧祖皋
旋移黄菊不嫌遲，晴日霜庭晚更宜。閑倚石闌衫袖薄，偶然愁思入新詩。
讀書 盧祖皋
細字燈前老不便，小齋新冷夜無眠。數聲牆竹蕭蕭雨，一縷銅爐淡淡煙。
煎茶 盧祖皋
秋庭木落長莓苔，寂寞東崗菊自開。惟有詩翁幽興熟，每携茶具竹間來。
種橘 盧祖皋
小擘枝頭滿袖香，纍纍秋實正宜霜。每來長是移時去，爲爾風流似故鄉。
閑行 盧祖皋
春風入小畦，數日綠陰齊。把酒尋花飲，將詩就壁題。鵝兒唼嫩草，燕子集新泥。望見垂楊好，閑行過水西。
寄潘道士 盧祖皋
松深古觀幽，長日斷人遊。苔綠幾層雨，山分一半秋。病因凉後減，句向靜中求。見說燒銀汞，頻將異草收。
舟中獨酌 盧祖皋
有酒何人可共斟，扁舟終日載孤吟。山川似舊客懷老，天地何言春事深。風入平湖寒衮衮，鳥啼芳樹綠愔愔。幅巾不受紅塵觸，每一郊行一賞心。
上方寺 盧祖皋
題詩上方寺，眼闊句難收。地控三吳勝，天連七澤浮。路危行跡少，塔壞斷碑留。倆屐幾行破，今年不負秋。
雨後得月小飲懷趙天樂 盧祖皋
梅花此夜稀，嘉月弄光輝。不飲强呼酒，欲眠重啟扉。語高驚鶴睡，坐久見烏飛。想見湖居友，扁舟不肯歸。
赤松觀 趙肅遠
入門蒼翠合，地暖不知冬。羊化屋頭石，鶴歸山下松。溪清雲影動，碑老蘚痕封。帝者師何在，清遊未許從。
雙溪寺用張令韵 趙肅遠
重來尋野興，淡月半松林。一寺儼如昨，雙溪清到今。亂餘僧改貌，秋老客驚心。自覺身如寄，山林滋味深。
多景樓 趙肅遠
露滴甘泉事已休，欲窮多景漫登樓。雲收北固千帆雨，雁带南淮萬里秋。夜色和愁迷古渡，天風吹恨到神州。青山尚在英雄老，休說興亡憶舊游。
岳王墳 趙肅遠
來弔英雄骨尚香，一抔黄土當封疆。自從駐蹕來吳會，誰更提兵入洛陽。殯閣有燈秋樹暗，隧碑無字雨苔荒。寒鴉不識當時事，猶戀棲霞噪曉霜。
中秋西橋飲酒和盧申之韵 趙肅遠
翠蘋風起落殘紅，秋月正圓秋氣中。但怪肩吾輪桂長，未容文舉酒樽空。帆歸南浦潮回北，人散西橋斗轉東。烏鵲高飛驚遠目，誤疑天際有來鴻。
冬夜偕徐敬室自白石歸 趙肅遠
落葉溪邊卸小舠，似游赤壁步臨皋。溪聲忽靜霜將下，山意生寒月正高。舉世夢酣莊氏蝶，此時心在屈平騷。梅花雅有幽期舊，特地吹香滿客袍。
楊妃菊 趙肅遠
元是馬嵬山下魄，脫胎今復對西風。當時若使三郎見，又自東籬召入宮。
洩潭瀑布 薛寘
秋高水壯雪飛濤，巖木招風怒竅號。不是玉虹低澗飲，白龍拖雨下山腰。
早梅 鄭碩
紛紛蜂蝶莫教知，竹外疏花一兩枝。待得枝頭春爛熳，便如詩到晚唐時。
題翠蛟亭 趙汝諿
百丈寒蛟下翠庭，幽人相對覺風生。闌干小倚飛觴處，一曲松風亂雨聲。
大滌洞留題  其一 趙汝諿
坡老吟來今幾齡，翠蛟飛舞若天成。欄干小倚揮觴處，最愛泉聲亂雨聲。
大滌洞留題  其二 趙汝諿
家近雲山九鎖深，誅茅已負十年心。筍輿扶醉歸來晚，清夢猶聞金玉音。
題翠蛟 羅相
坡仙已跨老鯨去，夭矯一蛟留翠岑。頭角要歸滄海闊，鬐鱗聊舞小亭陰。停杯欲共馮夷語，倚杖不知嵐氣深。休用旌陽持劍起，憐渠終夜抱珠吟。
題洞霄 羅相
峰回路轉九重關，一柱擎天鎖翠煙。斧鑿無痕開六洞，珮環如響萃群仙。巖前翔湧雲根石，林下縈飛玉色泉。爲愛丹霞留物外，經綸事業付他年。
和翠蛟 羅相
深淵蟠屈久潛幽，化作狂瀾石澗浮。亭宇翬飛閑日月，風雲蹭蹬老春秋。天機儘放源難測，地軸陰收蹟莫搜。多謝坡仙特拈出，當年得得動宸遊。
句 劉鎔
環城五里皆奇石，疑是虛無海上山。
玩鷗亭 陳槩
雨後方池碧漲秋，玩鷗亭檻俯清流。時看雪翅輕披縠，忽見霜毫細滾毬。來往徑隨蘋岸戲，浮沉爭逐晚潮游。吾心久欲同斯樂，早已忘機共倡酬。
浮碇岡 傅烈
洪水未必能流山，別島安得居人間。扶桑夜半光吐焰，銅龍白晝飛塵寰。初聞其事驚且異，傳言豈或流千蠻。試將圖牒爲考訂，山中記載皆班班。扶藜喜作山中行，勝處不復愁天慳。樓臺自是人隔絕，峰岫直與天回環。憑虛搜冥一眺望，日觀朱明兩山向。乃知雲浮山更浮，二山總在三山上。從來凡眼不見識，怪怪奇奇千萬狀。我疑靈竇皆國寶，不待山人留心匠。丹崖佛迹直末耳，天鞏名山世基仗。干戈昔爲聞馬嵬，有壇百尺那能開。坐中一笑失道士，國勢隨滅如烟埃。清廟祀典歲歲舉，慶基福地源源來。願將此山比南山，歌詩直紀山之隈。
代陳均輔贈馬則賢 黄樞
江南星渚山水奇，馬家桂子昌于醫。此心契天雄傑者，滿軒種杏仁間馳。身雖如蟬蛻濁世，活人遠志傳孫枝。偶同瓜葛花屏下，梅兄樊弟相追隨。嗟予蜂房病溽暑，熱烘腦子逾蒸炊。難甘遂委庸醫手，蒼黄連月累卵危。有損無益智者哂，因陳治法宜如斯。言非草草果起死，功當歸子夫何疑。况又時當半夏月，雨餘凉氣浮輕絺。懸壺索寞乏瓊報，木瓜愧誦前人詩。蘇耽橘紅井泉碧，威靈仙術終相期。陰功百世固未艾，芝田蘭畹春熙熙。
月泉 周仲卿
石罅玉爲髓，月梭金作棱。蒼苔誰鑿破，白雪自堅凝。穿豈太山霤，清於萬壑冰。此中無六月，門外氣如蒸。
登石臺山聯句 周仲卿
無正文。
梅 周師成
采采芳梅枝，瑣碎白雲姿。在山千花怨，出山百鳥啼。操持思所寄，轉趾述所思。清披太始風，寒應太虛月。一日拂人衣，三歲香不歇。
鷄冠花 周師成
爪距深藏獨露冠，紫茸簇出弄清寒。五更月下朦朧看，只欠一聲驚夜闌。
新亭 周師成
昔日新亭今則舊，百年名義只如新。高談坐上無安石，灑淚尊前有伯仁。對面飛來帆影少，傳音吹過羽書頻。青天重喚當時月，放下清光照坐人。
鳳凰臺 周師成
元嘉王子宅，李白重登臨。鳴鳳元非昔，蟠龍直到今。凄凉微子事，寂寞茂弘心。望斷長安日，懸知屬意深。
周處臺  其一 周師成
孝侯遠矣使人懷，安得從之上此臺。幾回一舸荆溪上，苦被風帆浪槳催。
周處臺  其二 周師成
克己功夫鮮矣能，孔堂今繼仲由登。試從臺上看臺下，狂聖中間隔幾層。
吳大帝廟 周師成
曾是東南第一王，眼看此地六興亡。東緣有酒登京口，西爲無魚憶武昌。非復虎臣陪殿上，空餘猩血泣祠旁。何年並建琅玡廟，共對淮山草木長。
酬張韓伯 周師成
楚人逢楚節，仍賦楚情詩。滴酒長江遠，思鄉白日遲。遥憐壯士腕，也繫兒女絲。若有盈妾艾，榴花勿並持。
金陵 周師成
故國已云久，地餘風流情。山花不斷市，江鷗長入城。青溪泓玉水，紅樓調春聲。斟酌飛仙過，枉轡一來行。
下水門稅亭 周師成
建業塵中吏，秦淮水上亭。浴晴鳬弄日，飲曉馬吞星。地迥來芳草，潮回出斷汀。有僧時到此，相對兩浮萍。
古詩  其一 周師成
昔懷今未歸，悄悄與誰語。超超何所爲，空齋聽春雨。鏘然金玉聲，幽窗相爾汝。政以平在中，萬物皆媚嫵。暗想四城外，花草不可數。浮雲日夜征，東皋悵何許。
古詩  其二 周師成
德人天機深，凡子人心多。懔余思寡過，月計愧盈科。勿謂玉無玼，當知石可磨。四十尚無聞，素心恐蹉跎。汲我檐下井，澆我盤中花。清香未似之，懶惰欲如何。
句  其一 周師成
黄蘆花白月無頼，烏桕葉紅秋可憐。
句  其二 周師成
花縮添新紫，香消減舊黄。
騮獅嶺 上官彥宗
遠望輕雲絕頂浮，泉聲山色破牢愁。當年曾有幽棲客，坐對春風萬壑流。
青紫峰亭 陳應辰
鐵壁嶙峋構小亭，瀟然雲棟接風櫺。煙光橫抹半峰紫，山色不磨千古青。老去久無金馬夢，歸遲應媿草堂靈。明經拾芥成何事，得似朝來對翠屏。
送鄭惟泰丞江山 張柏父
都城十兩車，送子江之滸。目寄片帆飛，水國沿漁浦。憐子經世才，戰筆文中虎。小試乘田車，暫爲民父母。民社不輕寄，憂戚抱民苦。忠孝指心切，求不愧仰俯。青天遇有闕，思惟煉石補。效職了男兒，一扇醇風古。送子獨鍾情，淮河共鄉土。
大小寒 趙某
蹇衛衝風怯曉寒，也隨舉子到長安。路人莫作皇親看，姓趙如今不似韓。
偈頌九十三首  其一 釋梵琮
直進直出，直行直用。瞥轉玄關，百發百中。
偈頌九十三首  其二 釋梵琮
指地指天，草賊大敗。入草求人，聊展三拜。
偈頌九十三首  其三 釋梵琮
據此丈室，無可不可。要行即行，要坐便坐。漆桶相挨，一時打破。三脚蝦𢋙透九垓，笑倒嵩山破竈墮。
偈頌九十三首  其四 釋梵琮
一兩三四五，六七八九十。坐斷頂𩕳頭，千聖望不及。
偈頌九十三首  其五 釋梵琮
湖上一片雲，明月爲知己。却被清風吹，吹入深山裏。
偈頌九十三首  其六 釋梵琮
打破虛空無縫，衲僧隨處受用。却因聖制入山，雲北雲南做夢。
偈頌九十三首  其七 釋梵琮
今朝結制，事事超詣。問訊燒香，衲僧巴鼻。人事上下，巡堂次第。無位真人，驀忽噴嚏。布袋頭結，吉無不利。
偈頌九十三首  其八 釋梵琮
太白禪師，全無伎倆。一錫飛來，占斷千嶂。以中心樹，建立聖像。合水和泥，根生土長。不用換骨脫胎，不須起模打樣。一段真實身心，腦後圓光萬丈。
偈頌九十三首  其九 釋梵琮
老觀當場闡大機，逢人赤手爲提持。若能直下知端的，佛海波瀾無盡時。
偈頌九十三首  其一○ 釋梵琮
東山水上行，乾元利貞亨。誵訛一箇字，才子競頭爭。
偈頌九十三首  其一一 釋梵琮
今朝正當端午節，衲僧倒用真妙訣。轉聖作凡，點金成鐵。却把山茶，以替竹葉。角黍滿盤，菖蒲細切。雖然俗氣未除，也要大家暖熱。百草頭邊，艾人懽悅。千峰影裏笑不休，野猿時把藤蘿拽。
偈頌九十三首  其一二 釋梵琮
禁足不定足，居中不住中。去來無罣礙，踢踏活虛空。射殺南山虎，翻身控角弓。上無攀仰，下絕己躬。孤迥迥一塵不立，清寥寥目斷千峰。白雲片片，流水重重。驀忽和盤掇轉，却要喚西作東。生鐵團上，迸開罅縫。枯河道裏，露出魚蹤。不是妙用，亦非神通。大家無別事，平等主人翁。咄，老來雙耳聾。
偈頌九十三首  其一三 釋梵琮
趙州南，石橋北，觀音院裏有彌勒。祖師遺下一隻履，直至而今覓不得。趙州老子，信手栽荆棘，當門種蒺蔾。四方人不到，徒自暗攢眉。
偈頌九十三首  其一四 釋梵琮
世尊拈花，迦葉破顔。只因學步，失却邯鄲。斫却庭前樹，放出雲外山。行人纔眨眼，身在畫圖間。鳥飛不到處，今古絕躋攀。洞天人去後，誰解倚欄干。
偈頌九十三首  其一五 釋梵琮
打皷槌鑼競上竿，幾人平地足心酸。七峰有箇安身法，袖手無言冷處看。看即易，上即難。搭索上橫身，剎竿上闘走。驀忽轉身，打箇筋斗。佛祖當場，各出標手。微笑因拈華，一時成漏逗。洞山麻三斤，雲門乾屎橛。德山入門棒，臨濟入門喝，陽焰何曾止得渴。衲僧別有條章，今日對衆分雪。珠稱夜光，劍號巨闕。
偈頌九十三首  其一六 釋梵琮
仙居多異草，聖地絕凡蹤。秋風動鱗甲，生蛇化活龍。
偈頌九十三首  其一七 釋梵琮
安居九十日，閒中滋味長。幸好一盤飯，何用糝椒薑。陞堂重舉話，雪上更加霜。
偈頌九十三首  其一八 釋梵琮
分冬時節，一物不違。大家出手，各各提持。白糍片片打硬，山果大小隨宜。衲僧家，牙如劍樹，口似龍池。入齒下咬著，吞吐唾霧霏霏。驀忽撞著栗棘，直得暗裏攢眉。颺在糞掃堆上，千聖從來不知。洞山掇轉處，喪却目前機。
偈頌九十三首  其一九 釋梵琮
强言一物揚家醜，引得傍觀入座來。笑裏和盤輕掇轉，七峰岌嶪舞三臺。
偈頌九十三首  其二○ 釋梵琮
晴明冬至，吉無不利。坐卧經行，焚香掃地。祖師眼睛，衲僧巴鼻。八節四時，各安本位。拂子點頭，懽懽喜喜。洞天優游，欣逢節序。君子道長，小人回避。時添一線長，光陰不虛棄。把定乾坤，據何道理。磉下藏黄金，豐城埋劍氣。
偈頌九十三首  其二一 釋梵琮
因覩明星悟道，未免全身入草。带累後代兒孫，却把白衣染貌。七峰當日見他，劈面一拳打倒。
偈頌九十三首  其二二 釋梵琮
七峰無可分歲，抖擻多年活計。拂子擺尾摇頭，解作獅子遊戲。等閑哮吼一聲，直得驚天動地。東村老徹夜燒錢，地爐神不敢瞌睡。
偈頌九十三首  其二三 釋梵琮
歲除無物可相延，四壁深圍滿屋煙。幾度撥開還自問，柴頭盡處是新年。
偈頌九十三首  其二四 釋梵琮
元正啟祚，萬物咸新。不勞擬議，覿體全真。到此更須進步，却來拂子頭上翻身。
偈頌九十三首  其二五 釋梵琮
月不過五，今日親到。知時識節，隨宜愛道。不說向上宗乘，不拋東山暗號。露柱與燈籠，撞著呵呵笑，韓信放鐵鷂。
偈頌九十三首  其二六 釋梵琮
百丈野狐，石女無夫。一回淚下，滄海乾枯。
偈頌九十三首  其二七 釋梵琮
三通皷罷，長老陞堂。兩班問信，侍者燒香。未曾啟口，各各舉揚。道從信入，信能主張。以長就短，以短從長。有客雲外至，設供飽枯腸。恢恢有餘刃，別有好商量。暗中信手纔拈得，贏得呵呵笑一場。
偈頌九十三首  其二八 釋梵琮
鐘聲披起鬰多羅，信手拈來不在多。堪笑當年明上座，狼忙馳逐太奔波。
偈頌九十三首  其二九 釋梵琮
袈裟拈得喜輕便，一片閒雲擁半肩。莫怪逢人頻抖擻，借婆裙子拜婆年。
偈頌九十三首  其三○ 釋梵琮
上方一夜開香積，天曉堂中喫雪團。信手拈來當面擲，不知誰識爲人寒。
偈頌九十三首  其三一 釋梵琮
春雪消，春水足。春風吹起洞天雲，落梅點破蒼苔綠。言發非聲，色前不物。百草頭露眼睛，虛空裏揣出骨。林間衲子樂無爲，曉來唱箇太平曲。新歲相逢，伏惟萬福。
偈頌九十三首  其三二 釋梵琮
今朝二月二十五，等閑觸發千鈞弩。一箭中紅心，大地無寸土。四圍上下絕遮欄，露出太白庵中主。去歲因喪本師歸，未免聲聲叫冤苦。苦中樂，樂中苦。喝退慈明舊日婆，移凶就吉改墳墓。南溪流水青如螺，深居落花紅似雨。先師面目儼然存，分付老堅堅收取。
偈頌九十三首  其三三 釋梵琮
了知生死本來同，無數深紅間淺紅。堪笑衲僧無用處，盡將衣鉢付春風。
偈頌九十三首  其三四 釋梵琮
勞生正昏睡，侵曉已先行。到家一著子，日出事還生。
偈頌九十三首  其三五 釋梵琮
今朝四月初十，衲僧獨行特立。等閑瞥轉玄關，捏碎虛空出汁。電光裡𨁝跳，微塵裡出沒。嶮峻崖前百步階，一級自然高一級。脚頭脚尾不爭多，千里烏騅追不及。
偈頌九十三首  其三六 釋梵琮
夜來無一事，天曉報上堂。幸好一盤飯，何用糝椒薑。
偈頌九十三首  其三七 釋梵琮
三世諸佛不知有，顛狂普化翻筋斗。狸奴白牯却知有，寒拾相逢開笑口。野干鳴，師子吼。八兩半斤，十升一斗。不從他覓，須還自有。犬不擇家貧，子不嫌母醜。
偈頌九十三首  其三八 釋梵琮
趙州庭柏，說向禪客。物是實價，錢須足陌。
偈頌九十三首  其三九 釋梵琮
佛如展手，道似握拳。全提正令，無黨無偏。蟭螟眼裏放夜市，大蟲舌上打秋千。
偈頌九十三首  其四○ 釋梵琮
十五日已前是結，十五日已後是解。結也著，解也著，開眼合眼，伸脚縮脚。佛祖老婆，應病與藥。而今正體全安，藥病一時掃却。赤條條，空索索，月下風前嘯一聲，驚起松梢千歲鶴。錯錯，風吹殿角摇鈴鐸。
偈頌九十三首  其四一 釋梵琮
一切即一，一即一切。者也之乎，鷄豚狗彘。驀忽擘破面皮，喝退德山臨濟。黄檗施財，甘贄密契。財法二施，等無差別。指鹿爲馬，喚龜作鼈。說時點，點時說。要作破家兒孫，宜把祖燈吹滅。上下三指，彼此七馬，如何分雪。休分雪，簷□細雨何曾歇。
偈頌九十三首  其四二 釋梵琮
今朝當八月旦，衲僧眼親手辨。放出金剛箭，射落天邊雁。蒸不熟，煮不爛。捏不聚，撥不散。解空不解深藏，惹得空中贊歎。休贊歎，換却天下眼睛，只消一箇木梙。
偈頌九十三首  其四三 釋梵琮
求道如求雨，乾枯日夜愁。忽然風雨至，萬壑盡爭流。直得天下萬物沾潤，三井龍王出頭。雲南如劈箭，雲北似傾湫。激石怒雷吼，翻空雪浪浮。忽然風雨息，平地一時休。衲僧家，騎箇水牯牛。多快活，百無憂。健即行，困即歇。布袋頭，親解結。釘打釘，鐵打鐵。寒道寒，熱道熱。此是諸佛心宗，亦名單提妙訣。七峰峰頂滑如苔，寒山拾得相拖拽。
偈頌九十三首  其四四 釋梵琮
普天迎瑞氣，徧界慶生辰。水有朝宗意，葵傾向日心。衲僧隨日轉，林下仰天庭。
偈頌九十三首  其四五 釋梵琮
白雲無定，明月有期。欲出未出，似歸不歸。秋山呈錦繡，紅葉滿林飛。瞥不瞥，知不知。鏡裏無塵閒處照，柴頭有火暗中吹。
偈頌九十三首  其四六 釋梵琮
九月盡，十月初。山下開田，山上開爐。開田要博飯喫，開爐暖熱身軀。
偈頌九十三首  其四七 釋梵琮
片紙展信旗，舒卷通消息。其中一箇字，今古無人識。
偈頌九十三首  其四八 釋梵琮
炳然字義，文彩希奇。夫子不識，達磨不知。同風千里，笑展雙眉。八十翁翁入場屋，真箇不是小兒嬉。
偈頌九十三首  其四九 釋梵琮
滅門刺史，破家縣令。一句全提，頭正尾正。塞却耳根，諦聽諦聽。
偈頌九十三首  其五○ 釋梵琮
赤手爲提綱，豁開善法堂。燈籠開口笑，露柱放毫光。去即印住，住即印破。不去不住，玄關金鎖。放開一線，無可不可。五老暗點頭，東湖輕抹過。唱箇月彎彎，調古無人和。
偈頌九十三首  其五一 釋梵琮
當門有路，衝開碧落。轉少移身，將錯就錯。一槌打碎趙州關，空裏磨盤生八角。
偈頌九十三首  其五二 釋梵琮
方丈門中，了無罅縫。維摩文殊，相逢皷籠。昨夜三更，打失鼻孔。普請諸人，各摸索著。
偈頌九十三首  其五三 釋梵琮
據此座者，說無味話。上下三指，彼此七馬。
偈頌九十三首  其五四 釋梵琮
根從江西來，還向江西爇。一笑掀天只自知，天上拈來成漏泄。
偈頌九十三首  其五五 釋梵琮
舊店重開，全無買賣。擬欲近前，知君納敗。
偈頌九十三首  其五六 釋梵琮
不離家舍，常在途中。途中家舍，觸處相逢。人從明州來，却入廬山去。雲間逢五老，因問途中事。難難，狂風吹入拆船灣。易易，揚瀾左蠡平如砥。也不難，也不易，仰面看天，低頭取氣。
偈頌九十三首  其五七 釋梵琮
豁開萬仞崖，劈面通消息。一條白練飛，界破青山色。
偈頌九十三首  其五八 釋梵琮
不搽紅粉色，不挂綠羅衣。一般閑態度，淡墨畫蛾眉。
偈頌九十三首  其五九 釋梵琮
忻逢四老，頭白如新。喙長百尺，鼻重千斤。眼隨青嶂合，眉带野花顰。迎來送去，以表慇懃。爲何如此，遠親不如近隣。
偈頌九十三首  其六○ 釋梵琮
學道先須有指歸，聞聲見色不思議。九旬黑白分明處，如似盤中一片碁。縱橫十字，一著當機。有眼則活，無眼則輸。爛柯山上，空自躊躇。正好和盤翻却，直教脫盡規模。解不可得，結亦無拘。髑髏識盡，江海乾枯。憍梵波提吐舌，西天胡子無鬚。色裡膠青只些子，王維妙手亦難圖。
偈頌九十三首  其六一 釋梵琮
出叢林與入叢林，一句當機絕古今。不涉流清到底，九江江水未爲深。
偈頌九十三首  其六二 釋梵琮
新羅僧問答新羅，飛騎將軍意氣多。奪賊鎗來騎賊馬，不勞餘刃罷干戈。
偈頌九十三首  其六三 釋梵琮
突出山前古寺基，趙州聞得便攢眉。寥寥今古無人共，一片斷雲天外飛。
偈頌九十三首  其六四 釋梵琮
今朝九月九，物物盡知有。黄花散金錢，茱萸開口笑。五老絮帽落風前，陶公醉石翻筋斗。
偈頌九十三首  其六五 釋梵琮
雲居九月半，月向掌中圓。覓之亡影象，用之亡正偏。
偈頌九十三首  其六六 釋梵琮
日日途中行，夜夜家裏坐。日日與夜夜，自然成日課。咄，一串數珠數不過。
偈頌九十三首  其六七 釋梵琮
開爐無可做，大家團團坐。坐久却成勞，撥動爐中火。火星忽迸散，內外俱照破。一聲寒雁叫長空，雲中道人正高卧。驀忽翻身吐氣來，且喫胡餠十數箇。食飽多傷心，切忌向浄地上屙。
偈頌九十三首  其六八 釋梵琮
今朝十月半，批判舊公案。達磨不會單傳，夫子不會一貫。老聃不會無爲，洞賓不會煅煉。長老不會說禪，衲僧不會穿線。萬象光中容易度，一毫頭上最難逢。半夜玉兔懷胎，天明金鷄生卵。養得鳳凰兒，百鳥不敢看。踏折梧桐枝，飛去天崖畔。招手喚歸來，雲中得相伴。飲啄皆自然，一切總成見。鳳凰兒，鳳凰兒，被閻老子索飯錢。如何支遣，但對他點頭三下，依實供款。
偈頌九十三首  其六九 釋梵琮
君子道長，出生萬象。小人道消，近火先焦。晷運推移，漏泄天機。日南長至，吉無不利。添一綫長，別有商量。但見皇風成一片，不知何處有封疆。
偈頌九十三首  其七○ 釋梵琮
合眼是舊歲，開眼是新年。新舊交參處，分明在目前。梅花香噴雪，楊柳冷含煙。年頭佛法無多子，一句單提妙不傳。紅日照開銀世界，春風織出錦山川。
偈頌九十三首  其七一 釋梵琮
千峰頂上披衣坐，百草頭邊是道場。喝散白雲無一點，赤心片片報君王。
偈頌九十三首  其七二 釋梵琮
新年已十日，十日在家鄉。到家一句子，啞子喫生薑。眉毛上𨁝跳，鼻孔裡論量。針小眼大，尺短寸長。雲霞飛片片，流水自茫茫。剪斷五色線，補作春衣裳。知有者全身披搭，不知有者且莫輕狂。莫莫莫莫，老僧與汝安心方。雪消春自至，事過心清涼。
偈頌九十三首  其七三 釋梵琮
山中上元節，天上野雲收。豁開廣寒殿，清光射斗牛。姮娥與燈正，耿耿相應酬。一點難瞞處，燈毬掛樹頭。籠中看走馬，林下恣閑遊。吹滅舊紙撚，潑翻投子油。暗中有路明如日，露柱相逢笑不休。既能明似鏡，何用曲如鈎。
偈頌九十三首  其七四 釋梵琮
塵起一毫，漚生全潮。如海之深，似天之高。明明了了，歷歷昭昭。風颯颯，雨蕭蕭。光路宕，赤條條。無生國，路不遥。豁開功德藏，提起般若刀。百寶光中垂雨露，五須彌頂谿波濤。還源無別旨，今日與明朝。雲間孫子開爐熬，林下一聲婆餠焦。
偈頌九十三首  其七五 釋梵琮
即心即佛，狗咬枯骨。非心非佛，牛溲馬浡。不是心，不是佛，不是物，伏惟萬福。
偈頌九十三首  其七六 釋梵琮
千說萬說，只是一說，春寒秋熱。千句萬句，只是一句，小出大遇。兩段不同，收歸上科。
偈頌九十三首  其七七 釋梵琮
正月已過二月來，百草頭邊次第開。昨夜東君行正令，無言桃李舞三臺。
偈頌九十三首  其七八 釋梵琮
詩中有禪，東湖湖上浪滔天，一葉扁舟破曉煙。禪中有詩，手把烏藤出門去，落花流水不相知。禪與詩何所爲斷，送二翁出門去，得閑唱箇哩囉囄。
偈頌九十三首  其七九 釋梵琮
也大奇，也大奇，住箇庵兒最好嬉。兩箇兒童忽相打，中間一攧少人知。却愁騎馬滑，故作泛舟歸。
偈頌九十三首  其八○ 釋梵琮
因參佛照師，問我本來面。日日要下語，夜夜思量徧。伎倆做得盡，恰好一年半。至今三十年，又何曾夢見。
偈頌九十三首  其八一 釋梵琮
三十餘年住率庵，庵中無物可相參。有時南北東西去，白話閑嘈恣放憨。
偈頌九十三首  其八二 釋梵琮
住箇庵兒最孤絕，爐中火種渾如滅。謾遣兒童採燥柴，信手拈來得一橛。打一吹，光皎潔。通身暖，滿屋熱，炎炎奔馳無門歇。夜深狼藉燒人衣，等閑拈出安火訣。
偈頌九十三首  其八三 釋梵琮
入山住庵時，全身在荒草。狐狸交尾巴，屋頭逐魂叫。聞者皆寒心，見者生煩惱。我有安心方，韓信放鐵鷂。
偈頌九十三首  其八四 釋梵琮
我有箇火頭，作事多伶俐。飽飯携鉏頭，庵前去鉏地。寸草不留蹤，善惡無忌諱。
偈頌九十三首  其八五 釋梵琮
蹉女自慚多醜拙，看頭上雪成堆。春來思得一回嫁，却請東君爲作媒。
偈頌九十三首  其八六 釋梵琮
屋角巖花爛熳，林間春色溫和。處處兒童採蕨，紛紛幽鳥營窠。祖意西來沒消息，樹頭百舌語猶多。
偈頌九十三首  其八七 釋梵琮
煨火芋頭四五塊，傍林茅屋兩三間。道人若欲來相訪，定是忙忙趕出山。
偈頌九十三首  其八八 釋梵琮
除夜無可分歲，爐中燒些木榾。臭煙衝著鼻孔，面熱忽然噴嚏。殘年鈍悶，到此消除。新歲佛法，從此吉利。
偈頌九十三首  其八九 釋梵琮
今朝正月一，萬事從頭吉。和氣暖如春，世味甜如蜜。日月往復來，光陰不相失。
偈頌九十三首  其九○ 釋梵琮
今朝正月半，萬物盡更新。衲僧無一物，何物當慇懃。銀燭高煇天上月，燈花開遍洞中春。
偈頌九十三首  其九一 釋梵琮
衲僧家，達己靈。有通變，解逢迎。世人既已濁，不可自言清。世人既已醉，不可自言醒。和光同塵去，頭頭總見成。豈不見昔年党太尉，無分無曉最分明。
偈頌九十三首  其九二 釋梵琮
把定風光末上開，紛紛如雪點蒼苔。清香飄處多真實，真實中藏調鼎才。
頌古三十一首  其一 釋梵琮
謾將淡墨畫垂楊，嫋嫋腰枝百尺長。寄語行人不須看，一回看著斷人腸。
頌古三十一首  其二 釋梵琮
舊鞋線斷口頭開，床下埋藏滿面埃。信手拈來著得著，人前拖去又拖來。
頌古三十一首  其三 釋梵琮
一日高名及第歸，野花啼鳥盡迎隨。孃生面目渾如舊，祇有青衫異昔時。
頌古三十一首  其四 釋梵琮
淡紅濃綠暗紛紛，是處人家開竹門。堪嘆往來遊玩者，不知身已過花村。
頌古三十一首  其五 釋梵琮
急水灘頭把釣竿，洪波洶湧暮江寒。錦鱗也解隨鈎上，一吸滄溟徹底乾。
頌古三十一首  其六 釋梵琮
臨風索笑傲冰霜，吐露春光漏洩香。兩岸斷橋人不渡，一川疎影橫斜陽。
頌古三十一首  其七 釋梵琮
一回見面不相瞞，便把當臺古鏡看。暗裏照君還照我，清光一片逼人寒。
頌古三十一首  其八 釋梵琮
乞兒無縷又無襤，餿飯殘羹勿處檐。拈起多年破蓆袋，人前更不懼羞慚。
頌古三十一首  其九 釋梵琮
水牯牛兒也可誇，鼻繩拽斷卧煙霞。驀然痒處輕抓著，便向人前露尾巴。
頌古三十一首  其一○ 釋梵琮
怪雨狂風勢欲傾，陰垂六合見雲騰。一條瀑布巖前落，界破青山千萬層。
頌古三十一首  其一一 釋梵琮
臭口纔開露賊身，看看平地惹埃塵。傍觀不解深藏舌，也作黏牙綴齒人。
頌古三十一首  其一二 釋梵琮
撒出驪珠光烱烱，劈開美玉洞無痕。幾回賤賣無人買，堪笑乞兒孤此恩。
頌古三十一首  其一三 釋梵琮
草裏傷人血濺流，等閑解著毒蛇頭。炎炎惡風衝天上，赫日光中結蜃樓。
頌古三十一首  其一四 釋梵琮
傾山紅爐鐵彈圓，輕輕撥著骨毛寒。紅光直透青霄外，塞壑填溝無處安。
頌古三十一首  其一五 釋梵琮
躍出南山鼈鼻蛇，引他閑漢競隨邪。萬人叢裏交肩過，唯是親兒識得爺。
頌古三十一首  其一六 釋梵琮
閙裡輕輕颺碌磚，衲僧鼻孔一時穿。掀天笑罷歸來矣，打著南邊動北邊。
頌古三十一首  其一七 釋梵琮
家常茶飯不多般，遇客延留禮數寬。若是上方曾飽者，和盤呈獻不能餐。
頌古三十一首  其一八 釋梵琮
少年宕子愛雕青，文彩肌膚相映明。閙裡祇圖遮俗眼，强將赤體以爲榮。
頌古三十一首  其一九 釋梵琮
一片油絲水面浮，隨波摇動逐波流。等閑拋在江湖裏，綰著金鱗未肯休。
頌古三十一首  其二○ 釋梵琮
拏得大家些子本，門前鋪席恣開張。到頭滯貨同行市，價數高低兩不爭。
頌古三十一首  其二一 釋梵琮
舉目寥寥絕點新，老來無處可安身。曾經幾度雪霜苦，話著楊花愁殺人。
頌古三十一首  其二二 釋梵琮
逆水張帆過海門，漫天煙霧暗昏昏。舉頭便見扶桑國，休把南針定曉分。
頌古三十一首  其二三 釋梵琮
柳色重重翠作堆，豁開三徑不紆迴。門前祇是舊時底，付與淵明歸去來。
頌古三十一首  其二四 釋梵琮
柴頭火種欻然紅，荒草堆中遇疾風。眼底蟭螟勿棲泊，撒開猛焰恣燒空。
頌古三十一首  其二五 釋梵琮
婆子孤窮要嫁人，趙州聞得便相親。歸來只說恩情話，堪笑無端惹客塵。
頌古三十一首  其二六 釋梵琮
髑髏徧野難遮掩，礙寒行人轉見垂。從此一面看驗後，也須拙地爲深埋。
頌古三十一首  其二七 釋梵琮
靈雲一見更無疑，未徹明明說向誰。榼𣜂堆頭添糞埽，順風吹了逆風吹。
頌古三十一首  其二八 釋梵琮
桃花開了杏花開，陳陳香風撲鼻來。零落盡隨流水去，更無一片點蒼苔。
頌古三十一首  其二九 釋梵琮
燒紙無端引祟來，看看家鬼返爲災。青天白日弄門戶，背手掩來順手開。
頌古三十一首  其三○ 釋梵琮
荒村無物當風流，不解梳粧不識羞。草裡有花隨手折，等閑插在野人頭。
頌古三十一首  其三一 釋梵琮
天雄附子出綿州，價數高低一等酬。治病殺人隨所用，到頭難覓箇蹤由。
因學者問生死到來如何抵當答以四偈  其一 釋梵琮
生死到來何抵當，石人頭上忽生瘡。這些痒處纔撓著，便向人前孟八郎。
因學者問生死到來如何抵當答以四偈  其二 釋梵琮
生死到來何抵當，乞兒相見便傾囊。寥寥四顧渾無有，堪笑一身沒處藏。
因學者問生死到來如何抵當答以四偈  其三 釋梵琮
生死到來何抵當，蕭然歸去路堂堂。到家句子聊相寄，寫入碧天鴻雁行。
因學者問生死到來如何抵當答以四偈  其四 釋梵琮
生死到來何抵當，月明靜夜共商量。荷華荷葉通消息，一陣風來一陣香。
出山相贊  其一 釋梵琮
眼冷含霜耳带環，和頭和面草斕班。一回春至一回綠，老子何曾解出山。
出山相贊  其二 釋梵琮
上無片瓦下無錐，一箇窮身只自知。從此入流隨所住，手中携箇活魚兒。
維摩贊 釋梵琮
手提拂子坐胡床，眼似流星鬢似霜。開不二門長示疾，却將好肉剜成瘡。
達磨贊 釋梵琮
因販私鹽，無端過界。撞著梁王，不勘自敗。狼藉官場，遭人笑怪。匾檐脫却兩頭，至今全無買賣。
龐居士贊 釋梵琮
得便宜是落便宜，傾盡家珍賣笊籬。男女聚頭無結果，這般翁子大無知。
祖圖贊 釋梵琮
點汙人間閑紙墨，祇因五葉一花開。看他次第傳芳去，總是邯鄲學步來。
寒山拾得贊 釋梵琮
寒拾相逢便拍肩，雙收雙放笑掀天。古今一片閑田地，露出尋常茗菷邊。
三教圖贊 釋梵琮
六耳不同謀，相看已漏泄。都來只三人，證龜却成鼈。者也之乎，無爲寂滅。養家一般，道路各別。別不別，掉棒打落天邊月。
觀流水觀音贊 釋梵琮
一片寒泉劈面來，斷崖嶮處滑如苔。舉頭只麽隨流水，大士何曾眼豁開。
巖頭禪師甘贄居士贊 釋梵琮
安居俗舍太無稽，黑白分明類不齊。謾向人前露針線，賺他女子與夫妻。
布袋贊 釋梵琮
眼冷千江月，眉橫萬疊山。杖頭挑布袋，信脚到人間。
蝦子贊 釋梵琮
斗裏跳出，手中捏定。不入水泥，喪却性命。
率庵歌 釋梵琮
三間茅屋堪投老，草草生涯隨分好。月池當戶鏡光寒，竹逕遶簷通大道。風吹葉葉自成堆，信手拈來一莖草。賤如泥，貴似寶，要用便用不須討。遼天鼻孔被渠穿，來往行人俱絆倒。阿呵呵，會也麽，問取前村張四哥。
闡提歌 釋梵琮
無住著，老禪魔。歡喜少，惡性多。三毒花中結苦果，蒺蔾園裡養蜂窠。說調普賢賣白象，呼喚兒童填黄河。戲弄南山老虎，踏翻北海滄波。洗盡佛祖冤，法戰罷干戈。五千文字拭抹布，一會靈山糞掃籮。謾將無義語，唱起闡提歌。調古不堪聽，聲極透巖阿。能妙轉，絕捫摩。六用機中抽線，電光影裏攛梭。織成無縫襖，綉出沒底靴。三臺舞罷呵呵笑，笑倒多年黑老婆。
草鞋歌 釋梵琮
村裏人，有意知，就手織成最容易。長短大小在目前，密用工夫多快利。草窠裡面跳出來，結却繩頭有巴鼻。牢束跟，緊在耳。擲地作金聲，舉步離泥水。著入千山與萬山，把定脚頭并脚尾。趙州盡力戴不起，玄沙喫絆趯著指。拖來拖去底頭穿，輕輕颺在糞裏。
拄杖歌 釋梵琮
拄杖子，最超絕。到頭到尾黑鱗皴，凜凜風生堅似鐵。同我行，共我歇。恣縱橫，任拖拽。攪動碧潭龍，打落天邊月。有時拄到千峰頂，千峰萬峰俱迸裂。有時攛入荒草中，潜藏影跡難分別。芭蕉有屈無人雪，大隨提起重漏泄。而今老大懶扶持，信手拗來成兩橛。
明宗 釋梵琮
古徑苔生路已差，無根樹上發空花。一番花落成空果，信手拈來是苦瓜。
羅漢菜 釋梵琮
根塵脫落超諸有，豈與尋常種草同。塞斷衲僧三寸舌，橫身鉢裏展神通。
迎善財歸南樓 釋梵琮
古寺閑房共掩扉，相逢彼此罷參歸。時難只得同香火，莫信閑人說是非。
常禪師荷衣沼 釋梵琮
遇物合人仰祖風，弊衣遺在一池中。秋風吹破春風補，不犯清波一線功。
禮佛照禪師塔 釋梵琮
憶得尋流日，重來走一遭。跨門相見處，全不犯波濤。
訪育王東堂空叟和尚夜話  其一 釋梵琮
病餘相對兩枯樁，霜髮毿毿映暖窗。縱有丹青描不得，到頭六六不成雙。
訪育王東堂空叟和尚夜話  其二 釋梵琮
因說多年破草鞋，祖翁插脚强安排。從茲狼藉渾無底，次第提持轉見乖。
禮密庵禪師塔 釋梵琮
綿裏裹刀難近傍，飯中有藥出閩鄉。至今怕飲山中水，我昔曾遭蠱毒傷。
送米上佛照禪師 釋梵琮
捻不成團撥不開，一槌直下絕纖埃。從茲幾度經節後，盡向箕前跳出來。
訪香山松源和尚 釋梵琮
率菴自笑風流甚，醉後何須苦戀盃。十字路頭荒草店，引他來往兩三回。
謝無用和尚惠鞋 釋梵琮
信手裁成任短長，密通一線透中央。看來只是舊時底，著了何妨到處行。
送浙翁禪師住徑山 釋梵琮
古路滑如苔，衲僧忘故步。人從天台來，却住徑山去。家醜向外揚，生鐵被蟲蠹。一陳落華風，吹作送行句。
寄滅翁禪師 釋梵琮
老去隠如虎，難瞞在一班。入林最容易，上樹極艱難。舌底千谿水，眉間萬疊山。年深拽不動，草種轉癡頑。
寄台州瑞巖高原禪師住靈隠 釋梵琮
水出在高原，源深到冷泉。飲者禿却舌，嗅者鼻孔穿。口鼻兩俱喪，妙用絕正偏。側耳與招手，聽猿同呼猿。藤蘿影裡石磊磊，雙澗合流波漣漣。南來北來脚下過，欲知冷暖待馿年。
庵中夏 釋梵琮
草中得路便藏身，不入他家水牯群。彈指一聲爲號令，低頭問訊當慇懃。
耐重 釋梵琮
坐斷孤危未肯休，荷擔傑閣與層樓。柦翁活計丘山重，得力全歸頂𩕳頭。
山居  其一 釋梵琮
老來歸隠故山深，獨抱無絃絕賞音。靜對凉風彈一曲，亂蟬聲合奏青林。
山居  其二 釋梵琮
居山活計隨時用，觸事都從舊路行。只把手頭些子力，撥開火種自燒鐺。
朝陽穿破衲 釋梵琮
笑看體上衣，斷雲欲飛走。朝陽忽相逢，針眼已通透。
對月了殘經 釋梵琮
待月了殘經，文義何曾有。分付與癡兒，黄葉卷在手。
頌古四首  其一 釋梵琮
德山托鉢話，低頭得人怕。三家村裡人，醉後胡廝駡。
頌古四首  其二 釋梵琮
傍菴來往路相通，步步相隨躡去蹤。山遠年深人不到，一溪流水質長松。
頌古四首  其三 釋梵琮
東山水上行，乾元利貞亨。譊訛一箇字，才子競頭爭。
頌古四首  其四 釋梵琮
鐘聲披起鬰多羅，信手拈來不在多。堪笑當年明上座，狼忙馳逐太奔波。
哀山民 趙師秀
憶君初病時，倉皇造君榻。知爲寒所中，脛痹連左胛。蔣子丹有神，三日能屈伸。五日扶杖立，十日行逡巡。於時數相見，談娛靡曾倦。啜茶猶滿甌，改詩忽盈卷。君亦疑勿藥，春和可爲樂。仙家桃最紅，同踐天台約。多愁積如山，令君心不閑。殘疴故未去，澀嗇腸腑間。岳僧有烈劑，倒篋得餘惠。服之汗翻漿，事與東流逝。啼妻無完裙，弱子猶哀麕。詩人例窮苦，窮死更憐君。君如三秋草，不見一日好。根荄霜霰侵，萎絕嗟何早。哭君日無光，思君月照牀。猶疑君不死，猛省欲顛狂。昨者君未疾，相過不論日。晴窗春翦蒲，寒爐夜煨栗。石階苔蘚中，猶有舊行蹤。憂心不能寐，無夢得相逢。君詩如賈島，勁筆斡天巧。昔爲人所稱，今爲人所寶。石峰云有地，葬從朋友議。須求侍郎銘，難見山民字。平生翁與徐，南去久無書。不知聞信後，涕淚當何如。寫池煙水暮，宛是西川路。虛言楚客招，終感向生賦。
後哀 趙師秀
交交谷鳥哀，鬰鬰澗松折。山民無還期，春物失怡悅。平生感斯人，難以常理說。共智己則愚，忽巧衆亦拙。芳名信可垂，在世何寂滅。含悽爲卜兆，窀穸利茲月。行當宿草生，當使我淚歇。未知百年後，誰復耕此穴。寄言苦吟者，勿棄攝生訣。
和陳水雲湖莊韵 趙師秀
粼粼水增波，疊疊雲弄影。昔誇春徑妍，今愛秋塘靜。芳筵集賓彥，清宴除豔靚。時當新雨餘，蒼翠獻林嶺。既忻沖抱舒，復快遠目騁。仰嘉鍾鼎人，而迺眷箕潁。深營察高趣，雅詠發沉景。獨使和者難，一夕愁欲癭。
敬謝章泉趙昌甫二十韵 趙師秀
耆舊半凋落，在者如晨星。與翁別豫章，十見草木青。人生幾堪別，夢寐生羽翎。迢迢玉溪波，近昨嘗再經。携家事多難，所至那得停。山中空望來，日夕不掩扃。豈獨負茲約，尺書亦沈冥。逢人問消息，但喜言康寧。墮來兩卷什，一以慰飄零。感此故意弘，不我迹以形。文章出晚歲，字畫猶壯齡。誦之西湖濱，驚動孤山靈。翁卷遊崆峒，一已煩郵鈴。幸翁良未衰，吾黨存典刑。遥聞曾入郛，諒爲韓與丁。郡齋待且久，幾宿澗上亭。今春少晴時，澗水應泠泠。歸來安穩否，薰風入林坰。願言愛玉骨，逍遥卧殊庭。會面雖未期，忽聚江湖萍。
官田之集翁聘君失期陳伯壽賦詩率爾次韵 趙師秀
好水不厭闊，好風不厭涼。況有十頃荷，荷風媚波光。主人昔謂余，此境不可忘。舉觴集羣英，期以朝未央。清歡遣絲竹，善謔停優倡。快若魚脫網，適比鴛在梁。搴芳衣履濕，飲淥肌骨香。操觚賦相聯，妙續楚九章。苦吟墮饑蟬，巧詠發輕簧。常勝或倒戈，突出或擅場。或峙而遽蹴，或抑而載揚。所欠獨巨翁，不使人意强。孱衲爾何爲，竭颯立在傍。有間衆稍默，談辯忽汪洋。夕風亦損荷，萬事付叵量。
九客一羽衣泛舟分韵得尊字就送朱幾仲 趙師秀
人生苦形役，不定如車轅。況各異鄉井，忽此同酒尊。此尊豈易同，意乃有數存。西湖雪未成，兩山翠相奔。山根日照樹，花放林逋村。野饌具蘼藿，一飽厭百飧。有客何多髯，吐氣鄰芳蓀。慷慨念時事，所惜智者昏。砭療匪無術，諱疾何由論。北望徒太息，歸歟尋故園。哆然黄冠師，笑請子勿喧。東南守太乙，此宿福所屯。吾子且飲酒，酒冷爲子溫。
哭徐璣五首  其一 趙師秀
君早抱奇質，獲與有道親。微官漫不遇，泊然安賤貧。心夷語自秀，一洗世士陳。使其養以年，鮑謝焉足鄰。
哭徐璣五首  其二 趙師秀
昔吾與君遊，嫌疎不嫌數。自爲貧窶驅，十載九離索。前年會京都，朂我返林薄。吾貧未得歸，君死不可作。
哭徐璣五首  其三 趙師秀
思君氣實充，不與短折類。血死匪無由，恐是服椒罪。君於藥自深，何獨此乎昧。豈不聞仙人，餌菖得千歲。
哭徐璣五首  其四 趙師秀
平生於所學，常若喪其敏。臨池書未成，池水黑已盡。傳來葉嶺帖，遂與蘭亭近。凡茲究極功，亦足損肝腎。
哭徐璣五首  其五 趙師秀
道暉愛江蘺，吾子思單老。生念死不滅，應會沅湘道。空山獨靈舒，閉戶守枯槁。風雪將歲闌，凋零此懷抱。
桐柏觀 趙師秀
山深地忽平，縹緲見殊庭。瀑近春風濕，松多曉日青。石壇遺鸛羽，粉壁剝龍形。道士玉靈寶，輕强滿百齡。
楊柳塘寄徐照 趙師秀
因貧爲遠別，已是十三程。盡日行山色，逢人問地名。近書無便寄，新句與誰評。想爾寒宵雨，思予亦夢成。
贈孔道士 趙師秀
生來還姓孔，何不戴儒冠。詩好逢人誦，琴清只自彈。訪師行郡遠，愛竹透菴寒。見說丹爐內，黄金化不難。
舟行寄翁十 趙師秀
舟輕風色好，波面去迢迢。取爾詩重讀，令吾病欲銷。江禽停晚樹，澗水入秋潮。已覺懷人極，分携始一朝。
縉雲縣宿 趙師秀
親知因別久，具酒勞經過。古邑居人少，春寒入夜多。雨香仙地藥，燭動石橋波。稍覺離家遠，鄉音一半訛。
進賢道中 趙師秀
半月逢梅雨，初晴客意消。鶑聲臨野水，松影卧新苗。少憩休輿卒，閑行過板橋。平生無飲分，空愧酒旗招。
冷泉夜坐 趙師秀
衆境碧沈沈，前峰月正臨。樓鐘晴聽響，池水夜觀深。清浄非人世，虛空是佛心。却尋來處宿，風起古松林。
筠州郡庠山亭 趙師秀
一來高處望，遠近盡秋容。秀氣歸才子，清風屬釣翁。溪晴分別港，山闕見他峰。獨憶凉宵月，無因宿此中。
延禧觀 趙師秀
寂寞古仙宮，松林常有風。鶴毛兼葉下，井氣與雲同。背日苔磚紫，多年粉壁紅。相傳陶縣令，曾住此山中。
撫欄 趙師秀
撫欄驚歲月，久住欲如何。水國花開早，春城人上多。病令詩懶作，閑喜客頻過。聽說邊頭事，時賢策在和。
寄趙昌父 趙師秀
逃名逃未得，幾載住章泉。便使重承詔，多應不議邊。高風時所繫，新集世方傳。憶就江樓別，雪晴江月圓。
贈張亦 趙師秀
相逢楚澤中，語罷各西東。天下方無事，男兒未有功。邊風吹面黑，市酒到腸空。早作歸耕計，吾舟俟爾同。
贈達西堂 趙師秀
秋水數枝蓮，在師房一邊。固應通浄理，不復念生緣。舊願酬初滿，靈方許盡傳。閑詢曾住寺，如夢已茫然。
送湯千 趙師秀
能文兼悟性，前是惠休身。爲選來京邑，因吟訪野人。所居纔隔水，不見忽經旬。何事云歸速，儒官拜敕新。
石門僧 趙師秀
石門幽絕甚，獨有一禪僧。寺廢餘鐘在，房高過客登。山蜂成苦蜜，崖溜結空冰。如此冬寒月，他人住豈能。
秋色 趙師秀
幽人愛秋色，祇爲屬吟情。一片葉初落，數聯詩已清。瘦便藤杖細，涼覺葛衣輕。門外蕭蕭徑，今年菊自生。
簡同行翁靈舒 趙師秀
久晴灘磧衆，舟楫後先行。終日不相見，與君如各程。水禽多雪色，野笛忽秋聲。必有新成句，溪流合讓清。
信州草衣寺 趙師秀
芙蕖四五枝，寂寞在空池。難見草衣士，空看宴坐碑。香煙思盛日，詩句記游時。欲問臺中鶴，長松自不知。
靈山閣見二徐友舊題句 趙師秀
一面見溪水，三邊皆翠微。晚來虛檻外，秋近白雲飛。重至恰身老，同吟感客非。靈山自如畫，依舊隔斜暉。
秋屏作 趙師秀
凡有欄干處，秋來遍往還。就中惟此地，全得見西山。鴈落遥沙小，人登廢壘閑。因憐一州景，皆在夕陽間。
送沈莊可 趙師秀
清事貧人占，斯言恐是虛。與花方作譜，爲米又持書。時節寒相近，山林拙未除。西江波浪急，送子一愁予。
送周端常之建康 趙師秀
高名聞已久，方策有文雕。接得詩人信，知從諫議招。住遥勞枉刺，去速恨移橈。何處逢黄菊，秋風故六朝。
贈易道士 趙師秀
仙帔畫霞雪，多年侍玉宸。古於莊子貌，貴似呂公身。詩好當開板，丹靈不化銀。舊山新築觀，惟夢得歸頻。
送輝上人再住空相 趙師秀
忽然聞受請，鐵錫指秋風。寺在寒城裏，州居野水中。生緣拋未盡，舊講續應終。不用相尋別，浮雲去住同。
寄薛景石 趙師秀
虛窗風颯然，獨卧聽殘蟬。家務貧多闕，詩篇老漸圓。清秋添一月，故里別三年。最憶君門首，黄花匝野泉。
送徐璣赴永州掾 趙師秀
二水鴻飛外，君今問去程。家貧難擇宦，身遠易成名。入署梅花落，過汀蕙草生。莫因饒楚思，詞體失和平。
巖居僧 趙師秀
開扉在石層，盡日少人登。一鳥過寒木，數花摇翠藤。茗煎冰下水，香炷佛前燈。吾亦逃名者，何因似此僧。
安仁道中 趙師秀
行盡沿溪路，天寒歲又除。欲消冰似雪，初長麥如蔬。於世無成事，何時有定居。等緣貧所役，爲仕媿爲漁。
壕上 趙師秀
遠近人家住，過橋路盡通。野田行瘦馬，淺渚聚羣鴻。地靜微泉響，天寒落日紅。若非身作吏，不道是城中。
月夜懷徐照 趙師秀
月色一庭深，迢遥千里心。湘江連底見，秋客與誰吟。寒入吹城角，光凝宿竹禽。亦知同不寢，難得夢相尋。
送倪道士之廬山 趙師秀
近方辭地肺，本自住天台。有鶴相同出，無雲作伴回。道房隨處借，詩板逐時開。又說廬山去，閑看瀑布來。
送鄧漢卿 趙師秀
我亦將歸者，先行極羨君。惟因交已久，頗覺意難分。江滿帆侵樹，山高燒入雲。他年有書札，彼此訪耕耘。
徐孺子宅 趙師秀
今識高眠處，滄波是切鄰。已知難即鹿，惟有獨潛鱗。草長過荷葉，藤深失樹身。閑思昔微子，猶自得稱仁。
德安道中 趙師秀
餐餘行數步，稍覺一身和。蠶月人家閉，春山瀑布多。鶑啼聲出樹，花落片隨波。前路東林近，慚因捧檄過。
徐靈暉挽詞 趙師秀
在生貧不害，早喪可嗟吁。天下黄金有，人間好句無。魂應湘水去，名與浪仙俱。平日惟耽茗，墳前種幾株。
太平山讀書寄城中諸友 趙師秀
野人無別事，故得坐空林。黄卷還鋪日，青蓮未悟心。鐸音山殿靜，螢影石池深。不敢邀芳屣，因閑儻一尋。
大龍湫 趙師秀
一派落虛空，如何畫得同。高風吹作雨，低日射成虹。西域書曾說，先朝路始通。或言龍已去，幽處別爲宮。
宿徐靈暉山舍 趙師秀
分坐橋邊石，同歸原上村。窺燈禽出樹，聞語僕開門。雪後挑蔬潔，更深貰酒渾。極知高卧久，吾賤不能倫。
鴈蕩寶冠寺 趙師秀
行向石欄立，清寒不可云。流來橋下水，半是洞中雲。欲住逢年盡，因吟過夜分。蕩陰當絕頂，一鴈未曾聞。
贈約老 趙師秀
一徑入深竹，數楹臨古溝。更無人共住，極喜客來遊。白髮長垂領，新茶綠滿甌。自言門外寺，皆是老僧修。
送薛子舒赴華亭船官 趙師秀
竹籠盛書去，遥知官事閑。水程春有雨，海岸曉無山。奧理漸摩後，清名護養間。坐曹觀剡木，意與易相關。
翠巖寺 趙師秀
石巖看不見，翠色自重重。春雨生松葉，山風響鐵鐘。碑頑工費墨，草嫩綠添茸。住院吳僧老，相迎憶舊逢。
送黄叔向謁楊伯子 趙師秀
嘗聞事將壇，何得復儒冠。口誦新詩句，身呈舊箭瘢。賞因貧未受，愁擬醉相寬。當伏湖州牧，應憐志士寒。
答葉司理 趙師秀
寂寞坐高齋，兵來與訊偕。喜看君字畫，癯似我形骸。頗欲徵陳作，遥知動遠懷。夢魂思一遇，風雨暗長淮。
薛氏瓜廬 趙師秀
不作封侯念，悠然遠世紛。惟應種瓜事，猶被讀書分。野水多於地，春山半是雲。吾生嫌已老，學圃未如君。
送徐道暉遊湘水 趙師秀
春盡雨霏霏，春寒猶在衣。人尋香草去，鴈背遠峰歸。瀟水添湘闊，唐碑入宋稀。應知名與姓，題寫遍巖扉。
劉隠君山居 趙師秀
嫌在城中住，全家入翠微。開松通月過，接竹引泉歸。慮淡頭無白，詩清貌不肥。必無車馬至，猶掩向巖扉。
官舍初成 趙師秀
爲宅傍城牆，先求夏日涼。鑿池容衆水，栽竹斷斜陽。官是三年滿，身無一事忙。不知何補報，安坐恐難當。
會景軒 趙師秀
此中非一景，欲狀固難名。江近秋陰早，山多曉氣清。斷雲分樹泊，饑鶴下田行。別擬深更至，虛空看月明。
和朱子發韵兼簡青龍諸友二首  其一 趙師秀
巷南與巷北，相去路無多。以我常孤坐，勞君數見過。望山嫌夕靄，聽雨想春波。稍俟晴明日，相携一醉歌。
和朱子發韵兼簡青龍諸友二首  其二 趙師秀
雖說京華住，西湖豈不清。病多妨野興，貧甚損詩情。插柳觀春意，粘碑隔市聲。松江幾閒客，日夕聽波鳴。
桃花寺 趙師秀
舊有桃花樹，人呼寺故云。石幽秋鷺上，灘遠夜僧聞。汲井連黄葉，登臺散白雲。燒丹勾漏令，無處不逢君。
送蔣節推赴岳陽 趙師秀
君山那可上，四面是層波。此地風煙古，前人賦詠多。征帆衝鴈字，官舍近漁歌。況爾修真者，回仙必見過。
大慈道 趙師秀
青苔生滿路，人跡至應稀。小寺鳴鐘晚，深林透日微。野花春後發，山鳥澗中飛。或有相逢者，多因採藥歸。
送湯主簿 趙師秀
扶起階前菊，秋霖苦未休。更逢千里別，早白一年頭。客借程文看，兒分賜服收。還家有新興，佳句入書郵。
送潘景參赴利路帳幹 趙師秀
蜀道如天遠，携家難計程。不從三峽過，免聽幾猿聲。戍密野花少，棧虛山雨鳴。同年同寂寞，此去子成名。
水際 趙師秀
水際移居晚，薰風綠滿汀。密萍妨下釣，高柳礙觀星。忙是僧相過，閑惟雨可聽。尋思非久計，終憶自柴扃。
扶欄 趙師秀
强起扶欄立，新寒陡見侵。鐘聲諸寺曉，柳蔭半池陰。病久方憑艾，貧深或夢金。湖邊好風日，孤負幾登臨。
葛翁小閣 趙師秀
樹色對疎櫺，橫陳一片清。微風楊葉下，斜日竹稍明。此老無塵事，雙姝亦道情。客來憐素壁，題句不題名。
柳下書齋 趙師秀
轉曲認幽棲，齋名壁上題。柳遮船步水，草出瓦溝泥。養靜拋書冊，銷閑倚杖藜。誰知鳳城外，宛是武陵溪。
贈陳宗之 趙師秀
四圍皆古今，永日坐中心。門對官河水，簷依綠樹陰。每留名士飲，屢索老夫吟。最感書燒盡，時容借檢尋。
謝耕道犁春圖 趙師秀
春雨年年有，良田歲歲無。何因將此事，須要畫爲圖。野水寒初退，平林綠半敷。長謠謝沮溺，未必子知吾。
栗禁 趙師秀
宵長非一夢，欲記已迷茫。照鏡枯於腊，梳頭落似霜。病疴如退愈，貧屢又商量。所嗜惟崖栗，今年不敢嘗。
盧申之載酒舟中分韵得明字 趙師秀
閑人閑處住，載酒荷高情。小舍寧容客，同舟却向城。弄花忘晝暑，憂穀念秋晴。歸路雖無月，銀河亦自明。
送真直院出使江東 趙師秀
一節鑄黄金，翩然別禁林。幾於言事日，已作去朝心。有識愁雖結，無慚喜自深。江邊瞻使者，誰不敬曾參。
千日 趙師秀
千日方過半，何因便得還。就令凡事易，不及一身閑。種朮憐官地，登城憶自山。苦吟無愛者，寫在戶庭間。
贈湯巾 趙師秀
黄金榜內人，枉刺忽相親。怪得名差異，吟來句極新。獨眠秋寺雨，罕踏帝城塵。何限高科客，因容不重身。
贈張亦 趙師秀
一別無書信，相逢各老蒼。山川烽外遠，歲月夢中長。空橐盛詩草，單衣涴酒香。因言瀼溪宴，同憶舊時狂。
徐先輩挽詞 趙師秀
豈謂聲名早，番成不遇非。賦曾天子見，詩有世人知。忽種松三尺，終乖桂一枝。幽芳誰與誌，御史念壎箎。
徐侍郎挽詞 趙師秀
少贊經綸業，周家已卜年。謗興無白日，心在有青天。遷謫還迎母，囏危復用賢。未令吾道泰，星殞灌城邊。
訪韓仲止不遇題澗上 趙師秀
隔澗竹扉深，蒼童引客尋。雖然乖晤語，猶得見園林。野蔓時妨步，山蟬亦好吟。石根泉數斗，清冷應人心。
龜峰寺 趙師秀
石路入青蓮，來遊出偶然。峰高秋月射，巖裂野煙穿。螢冷粘椶上，僧閑坐井邊。虛堂留一宿，宛似鴈山眠。
貴溪夜泊寄趙昌甫 趙師秀
蓍草占秋動，逢秋早得歸。本非爲事迫，不欲與心違。波浄孤螢度，宵涼數葉飛。遠懷高卧者，微月閉松扉。
送趙判官 趙師秀
三歲蓮華幕，何曾仕者同。開牆通野客，分樹借江鴻。與世如無味，於民自有功。神仙今已近，不畏引帆風。
春晚即事 趙師秀
一身來作吏，白日算徒勞。塵土侵衣重，年光如鬢牢。春深禽語改，溪落岸沙高。柳下垂釣者，吾今媿爾曹。
沈洞主 趙師秀
案上陰符卷，應逢驪母傳。無言過永日，不食度終年。雲覆燒丹竈，花浮洗藥泉。時聞有玄虎，來禮洞門前。
和鮑縣尉 趙師秀
留僧秋閣上，身自伴僧閑。潄齒臨寒水，焚香對遠山。野禽偷果去，童子借經還。餘興成詩句，高題屋柱間。
停帆 趙師秀
舟過梢人屋，停帆去未能。野梅皆是刺，灘水不爲冰。里數訛難準，官稱俗可憎。欲登巖石坐，有吏復無朋。
嚴州瀟灑亭 趙師秀
高榭出禪關，人家向下看。千峰春隔霧，數里夜聞灘。偶至因成宿，前遊亦值寒。州人多有詠，何不見方干。
喜徐道暉至 趙師秀
嗜茶身益瘦，兼恐欲通仙。近作詩全少，閑成畫亦傳。瀟江風雪渡，嶽石姓名鎸。自接來消息，朝朝問客船。
小舟 趙師秀
小舟隨處去，幽意日相親。野草勝荷葉，輕鷗似逸人。閑思此湖水，曾洗幾京塵。甚欲營漁屋，空虛未有因。
林逋墓下 趙師秀
梅花千樹白，不是舊時村。傾我酤來酒，酹君仙去魂。短碑藤倚蔓，空冢竹行根。猶有歸來鶴，清時欲與論。
寄徐縣丞 趙師秀
自爾爲官去，吾扉亦返關。池成逢夜雨，籬壞出秋山。歲事登禾稼，朝綱去草菅。題書寄漳水，專俟好詩還。
示五峰僧 趙師秀
峰形如掌翠相環，頭白山僧引客看。積葉壞來泥徑滑，斜陽移去石橋寒。近聞瀑布尋還遠，易得菖蒲采極難。分我一峰於此住，與師相聚願辭官。
答徐靈淵 趙師秀
弊廬補葺雖勞力，且得幽閑住此身。舊友誤稱吟筆長，諸親爭笑罷官貧。近簷竹密妨巢雀，當戶花疎見路人。所慮久晴田事廢，今聞高下雨皆勻。
寄徐丞 趙師秀
病不窺園經一月，更無人跡損青苔。池禽引子銜魚去，野蔓開花上竹來。亦欲鬢毛休似雪，爭如丹汞只爲灰。秋風昨夜吹寒雨，有夢南遊到海迴。
送奭上人抄化 趙師秀
冒寒獨向何方去，爲建靈山閣未能。詩卷带呈看疏客，藥爐留借共房僧。夕陽岸上行枯葉，瀑布巖前聽拆冰。事到有緣隨處應，回來金碧入雲層。
陳待制湖樓 趙師秀
何處飛來縹緲中，人間惟有畫圖同。兩層簾幕垂無地，一片笙簫起半空。巖竹倒添秋水碧，渚蓮平接夕陽紅。遊人未達蒙莊旨，虛倚欄干面面風。
送翁卷入山 趙師秀
已送山民歸舊廬，子今復去我何如。漸成老大難爲別，早占清閑未是疎。小雨半畦春種藥，寒燈一盞夜修書。有人來問陶貞白，說與華陽何處居。
呈蔣薛二友 趙師秀
中夜清寒入縕袍，一杯山茗當香醪。鳥飛竹葉霜初下，人立梅花月正高。無欲自然心似水，有營何止事如毛。春來擬約蕭閑伴，重上天台看海濤。
萬年寺 趙師秀
萬年山木有千年，石路陰深到繚垣。幾片雲閑誰是主，一條流水不知源。土栽芍藥尤勝木，僧說獼猴極畏猿。夜半空堂諸境寂，微聞鐘梵亦成喧。
暮春書懷寄翁十 趙師秀
帝里逢春雨不乾，纔晴數日又春還。桐華半落官河水，榆葉全遮客舍山。未悔闊疎令事去，最憐乏絕壞身閑。菖蒲九節今堪采，思爾逍遥澗谷間。
移居謝友人見過 趙師秀
賃得民居亦自清，病身於此寄飄零。筍從壞砌磚中出，山在隣家樹上青。有井極甘便試茗，無花可插任空瓶。巷南巷北相知少，感爾詩人遠扣扃。
和人韵贈北山僧 趙師秀
又得相逢閑寺裏，凡人多笑太無營。誰知見事心先懶，未說尋幽足已輕。二月春風添樹色，一山夜雨失泉聲。謝師更作重眠約，來往云消兩日晴。
再遊北山和韵 趙師秀
或行或坐水邊亭，處處春風戶不扃。飛絮伴人衰鬢白，遠山學我道衣青。迢遥更入煙霏去，髣髴如曾夢寐經。恐是前生林處士，晚年不飲至今醒。
寄趙楚州 趙師秀
承明雖妙古云勞，小借臨邊却自豪。韓信所封兵尚勁，劉伶曾住酒應高。牽來寶馬通言語，放去琱弓落羽毛。別有異時人憶處，萬株楊柳綠春壕。
多景樓晚望 趙師秀
落日欄干與鴈平，往來疑有舊英靈。潮生海口微茫白，麥秀淮南迤邐青。遠賈泊舟趨地利，老僧指甕說州形。殘風忽送吹營角，聲引邊愁不可聽。
姑蘇臺作 趙師秀
何人可與話登臨，徙倚危欄日又沈。千古蒼茫青史夢，一年迢遞故鄉心。天無雨雪梅花早，地有波濤鴈影深。爲是夫差舊臺榭，愁來不敢越人吟。
病起 趙師秀
身如瘦鶴已伶俜，一卧兼旬更有零。朝客偶知親送藥，野僧相保密持經。力微尚覺衣裳重，才退難徼筆硯靈。惟有愛花心未已，遍分黄菊插空瓶。
簡孫正字 趙師秀
空齋兀兀難消日，況入中年睡亦疎。洗釜煮蔬留客飯，卷簾移菊看人鋤。秋衣因病全更衲，曉鬢迎寒半脫梳。多謝貴交芸閣裏，許令隨意借官書。
次韵趙正字蟹 趙師秀
嗔爾橫行爲多足，割爾兩螯如割玉。憐爾有甲不自衛，評爾一身黄勝肉。吳江十月天霜寒，吳人微爾不舉餐。萑蒲勿訝束爾急，與虎爭强能上山。
借居湖上 趙師秀
出仕歸來貧似舊，借園偶近畫橋居。縱觀不用春携酒，清坐何妨夜讀書。港小只通閑客棹，樹低多礙故人車。向時城裏緣塵土，久欲湖邊住歲餘。
送古壺與人 趙師秀
小壺純素無文采，驗是殷商物至今。損處怕教凡手觸，鑄時應有吉星臨。久藏厚土金聲盡，微貯清泉翠色深。持贈高人安几席，爲勾古意入新吟。
贈鄧漢卿 趙師秀
單獨一身長不定，亦無書卷得相隨。忙過人世當閑日，老遇朝廷用少時。衝雪自言行路苦，看松長恨買山遲。蕭蕭白髮寒燈下，寫就詩篇欲寄誰。
孤山寒食 趙師秀
二月芳菲在水邊，旅人消困亦隨緣。晴舒蝶翅初勻粉，雨壓楊花未放綿。有句自題閑處壁，無錢難買貴時船。最憐隠者高眠地，日日春風是筦絃。
葉侍郎送紅芍藥 趙師秀
雕欄迎夏發奇葩，不擬分來野客家。自洗銅瓶插欹側，暫令書卷識奢華。舊遊尚憶揚州夢，麗句難同謝脁誇。應被花嗔少風味，午窗相對一杯茶。
寄茅山溫尊師 趙師秀
幾度題詩寄入山，不知何處得書看。莓苔石上秋吟遠，星斗壇中夜拜寒。鶴改新名呼未至，碑逢斷刻打應難。憶師每欲尋師去，芝朮栽成自可餐。
會宿再送子野 趙師秀
又承出郭到貧家，一度分携鬢易華。自說印書春可寄，獨慚闕酒夜難賒。眠遲古鼎銷殘火，吟苦寒缸落細花。羸病不能親送別，夢魂先立渡頭沙。
京華病後 趙師秀
久在京華損道心，故人誰與念升沈。春樓卧病燕相伴，湖寺題詩僧爲吟。三月不逢家信至，一莖新有鬢絲侵。早知諫獵非時節，只在山中自養金。
過弋陽 趙師秀
三月三番過弋陽，吾生辛苦莫思量。磨圓灘石幾年浪，丹盡江楓昨夜霜。已算中途當度臘，更憐抵舍未爲鄉。高眠舊有山中約，只欠青騾道士方。
題方興化塋舍 趙師秀
晴簷方聽夜淋浪，晚送儒臣別建章。但欲有言扶國是，不嫌無計作身防。輕舟過處猿頻斷，舊宅開時菊正黄。心事對牀應細語，得歸如此亦何妨。
數日 趙師秀
數日秋風欺病夫，盡吹黄葉下庭蕪。林疎放得遥山出，又被雲遮一半無。
玉清夜歸 趙師秀
巖有未有桂花開，觀裏閑尋道士來。微雨過時松路黑，野螢飛出照青苔。
池上 趙師秀
朝來行藥向秋池，池上秋深病不知。一樹木犀供夜雨，清香移在菊花枝。
題四聖觀□道士詩卷 趙師秀
一觀桃花紅似錦，兩堤楊柳綠於雲。遊人只是遊晴晝，煙雨朝昏盡屬君。
白石巖 趙師秀
誰炷清香禮少君，數聲金磬夢中聞。起來閑把青衣袖，裹得欄干一片雲。
再過吳松 趙師秀
江邊無處覓天隨，又趁斜陽過渺瀰。遠愛柳林霜後色，一如春至欲黄時。
山路懷翁卷 趙師秀
困嘗苦茗不論杯，天氣纔晴又有雷。寂寞小亭看草坐，晚風時復墮青梅。
采藥徑 趙師秀
十載仙家采藥心，春風過了得幽尋。如今縱有相逢處，不是桃花是綠陰。
午困 趙師秀
午困因書又見尋，自添茶鼎候微吟。病身未覺春風暖，柳色無端日日深。
約客 趙師秀
黄梅時節家家雨，青草池塘處處蛙。有約不來過夜半，閑敲棋子落燈花。
中子山作 趙師秀
城郭經寒近佛生，偶來高頂作山行。竹房冷落無僧在，獨倚闌干聽晚鶑。
宿國清 趙師秀
殘燈吹了閉禪關，風約孤螢落砌間。本爲飲茶妨睡早，强尋詩句擬寒山。
詩二首  其一 趙師秀
邑事多商榷，惟詩未暇論。母慈催扇枕，父老欲攀轅。
詩二首  其二 趙師秀
三年非一事，知盡愛人心。滿任添新髮，還家带舊琴。鵲聲先棹去，柳色到都深。即日應冠豸，憑共記得沈。
秋日偶書 趙師秀
官事何曾曉，閒名苦要簽。大書公吏恐，直語衆人嫌。俸少貧如故，醫慵病却添。秋風牆下菊，相對憶陶潛。
秋夜偶書 趙師秀
此生謾與蠹魚同，白髮難收紙上功。輔嗣易行無漢學，玄暉詩變有唐風。夜長燈燼挑頻落，秋老蟲聲聽不窮。多少故人天祿貴，猶將寂寞歎揚雄。
十里 趙師秀
烏紗巾上是黄塵，落日荒原更恐人。竹裏怪禽啼似鬼，道傍枯木祭爲神。亦知遠役能添老，無柰高眠不救貧。此地到城惟十里，明朝難得自由身。
潤陂山上作 趙師秀
一山大半皆櫧葉，絕頂閒尋得徑微。無日謾勞携紙扇，有風猶怯去綿衣。野花可愛移難活，啼鳥多情望即飛。惟與寺僧居漸熟，煮茶深院待人歸。
寄新吳友人 趙師秀
每於樓上立，遠遠望新吳。春至山疑長，江空雨似無。懷才人盡愛，多病體常癯。若治東游策，舟行與子俱。
贈源長老歸自湘中 趙師秀
白髮半頭寒未剃，形容清瘦異於常。爲人作畫衣添黑，對客圍棋爪甚長。不染世間如菡萏，只留胸次著瀟湘。住山亦自年來懶，竹閣門前借一房。
一真姑 趙師秀
忽然能不食，飲水度中年。此事知難僞，令人信有仙。形容無血色，衣服有香煙。聽說瑶池路，猶如在目前。
山路懷翁卷 趙師秀
幽溪曉無雨，野竹葉自濕。涓涓北流泉，風吹落花入。不見苦吟人，芳思將誰拾。
贈陳復道 趙師秀
自惜今年髮，新添一半華。祇應如意事，不屬苦吟家。忽暖天□雪，微香案有花。故人勞見念，相過教丹砂。
答曾景建 趙師秀
愛重吟來句，和經一處安。亦知將作佛，何訝不爲官。楚塞烽煙靜，淮波柳絮殘。疑根深未指，欲往愧飛翰。
德安道中 趙師秀
峰頭不住起雲煙，野水縱橫盡入田。定是人家蠶事末，道傍桑葉小如錢。
靈巖 趙師秀
忽有千巖聚，禪宮得土慳。古來雲是海，天下別無山。久立增寒思，初看損壯顔。曾聞斤石剝，夜落半空間。
杜鵑 趙師秀
三月江頭花正開，啼教花片委青苔。若嫌此地非君土，今度歸時莫要來。
樓上 趙師秀
曉雨微微灑物華，牽牛初發傍牆花。數聲野鶴無尋處，只在樓西有竹家。
吹臺曲 趙師秀
天門玉鑰雙龍開，霓旌羽蓋天上來。管弦嘈雜入霄漢，美人侍讌黄金臺。羽觴行歌歡未足，燕姬成行列紅玉。梁王半醉起更衣，夜按玉簫親度曲。曲終舉袂俱爭妍，拜舞樽前稱萬年，三山玉女朝羣仙。當時弄玉飛上天，至今臺下草成煙。
題方興化塋舍 趙師秀
使君如玉不雕鎸，可惜埋藏已十年。佳兆昔令人入夢，遺經今有子能傳。紫藤附暖應生地，蒼柏凌空欲到天。要識德源無盡處，一池清甚發淵泉。
書李氏園亭 趙師秀
坐久思行步，因而上野亭。日兼梅雨落，山接稻田青。何術銷終訟，連朝役瘦形。早知還走俗，不用學通經。
奉賦朱新父足庵 趙師秀
人欲難窮極，於中覺者稀。但令無過分，何處有危機。長日書千冊，清風竹一園。東南坤勢闕，子計不爲非。
北戶 趙師秀
曉開北戶得新晴，木末猶橫一兩星。滿地綠苔看不見，細花如雪落冬青。
庵西 趙師秀
數里庵西路，東風去更吹。稻寒生葉細，松老作花遲。小憇嫌無侶，曾游憶有詩。新螢光尚小，未暗出空池。
石門寺 趙師秀
寺外山皆石，門因鑿石開。野花黄類菊，寒笋綠黏苔。官爲看田至，僧方乞食回。一雙簷際鴿，空覷出生臺。
無言師還道院求詩 趙師秀
師已無言矣，今吾何所云。惟知佛照子，曾管雁山雲。天下閒爲寶，人間熱似焚。筠州郡齋近，安坐過秋分。
送謝耘之無爲 趙師秀
雙旌雖有舊，道路亦勞形。不用携書尺，惟當带酒瓶。柘空淮繭白，梅近楚秧青。爾以親爲請，仁人豈厭聽。
秋日遊棲霞菴 趙師秀
乘興入孤村，神凝秋水間。菊開嫌徑小，荷盡覺池寬。林影懸崖屋，鐘聲何處山。清遊殊未倦，初月照松關。
夜宿江浦聞元八改官寄此 趙師秀
君遊丹陛已三遷，我泛滄浪亦二年。劍佩曉趨雙鳳闕，煙波夜宿一漁船。交親盡在青雲上，鄉曲都拋白日邊。若報生涯應笑殺，結茆栽芋種畬田。
句  其一 趙師秀
病與西湖絕半年。
句  其二 趙師秀
况多秋蘚色。
句  其三 趙師秀
恨不坐通宵。
句  其四 趙師秀
路曲山隈一徑通。
句  其五 趙師秀
聞見隨時入品題。
句  其六 趙師秀
地僻傳聞新事少，路遥牽率故人多。
句  其七 趙師秀
一瓶茶外無祗待，同上西樓看晚山。
句  其八 趙師秀
石畔長來枝易老，竹間瘦得萼全清。
句  其九 趙師秀
教人知遁甲，笑客問勾庚。
夜讀杜詩四十韻 蘇泂
夜讀老杜詩，如對老杜面。此翁歷艱難，往往詩中見。曩吾游川蜀，所恨年數淺。草堂聞無人，正在成都縣。斷碑蝕苔蘚，捫讀知幾遍。尋思隠其下，終日弄書卷。庶幾平生心，所得未應偭。親庭宦行在，歸計乖初願。言瞻浣花里，巵水乃缺獻。人間畫圖樣，皮骨怪豐腆。京華四十載，褐短更馿蹇。至今彼堂上，唇綻齒微現。獨餘雙眸子，利若秋江剪。因何太瘦生，貧賤恐不免。耒陽一臠炙，飲食知味鮮。後人美肴膳，出語穢蝦蜆。那知獨角龍，妙用天行健。至其得意處，力斡造物轉。神雷破潛穴，霹靂飛雨片。武夫荷戈戰，颯沓旂鼓偃。蛟鼉呿波浪，宗廟羅黻冕。鞭車甫平陸，梯磴忽絕巘。又如虛空內，一氣互游衍。有足恣馳驅，不行渠自遠。蒼茫鬼神會，慘慘顔狀變。春榮與秋悴，時節隨晦顯。鳳鳴朝陽桐，諸鳥徒巧囀。關雎樂不淫，小弁親不怨。此身付天地，寧作青紫楦。低頭向嚴武，陵辱非所便。百年稟忠孝，句法老益練。君看夔州作，大冶金百鍊。麟經示褒貶，比物足懲勸。蜀山上摩天，蜀水下如線。山川藴精異，翁句麗而典。荒郊夜徂半，隔巷聞驚犬。分明夢見翁，握手一笑倩。殷勤得軟語，意若深予眷。文章致隆貴，嗤點到羣彥。何當同宗文，相與携筆研。
寓言二首  其一 蘇泂
精神徧八方，一散或爲風。堂堂世之人，奈何總虛空。我無騰化術，正爾不能從。回視恍兮惚，老子其猶龍。
寓言二首  其二 蘇泂
函關度青牛，生在空桑中。藁砧未刀頭，妾身變山峰。三年化爲碧，是血本來紅。古來埋直氣，曾見吐長虹。
口占 蘇泂
士生弊於文，其實乃無用。今年州縣間，朋友多不貢。桔槔旱而工，已得輕抱甕。大舜舉皋陶，乃曰選於衆。
題欒城第三集 蘇泂
百金貿一書，我心胡不喜。自朝至日暝，耽玩無窮已。復慚文未老，年既三十四。更後四十年，未必辦茲事。
擬古 蘇泂
曾城上岧嶢，樓觀切星辰。其下視九州，我行屢秋春。道逢兮美人，遺我芳蘭蓀。蘭蓀不可佩，飲水代朝餐。仰看雙飛燕，起勢何翩翩。顔淵稱賢者，樂在簞瓢間。美人捨我去，此去何時還。怞怞思徒抽，惻惻聲孰聞。
見懷 蘇泂
顔淵樂簞瓢，曾子日三省。閉門謝往還，安此寂寞境。閑來愛我地，止渴望梅嶺。玄談破月脇，心對日光炯。榮枯百年事，如一彈指頃。吾儕各老大，妙契形問影。回味久乃知，酒固不勝茗。
吾廬 蘇泂
陰陰處士廬，寂寂閉門居。頗安顔氏子，敬謝陶胡奴。可使龍作魚，不使馬爲駒。詩成有奇氣，浮雲時卷舒。
郊行弔古呈友人 蘇泂
荒齋讀書罷，出門步青春。春風扇微和，冠者五六人。登高恣遊目，行邁靡其因。平湖半疆畎，王謝亦齊民。父老談古先，觴客酒濡脣。歸同牛羊夕，戃恍難重陳。
春日獨居感懷 蘇泂
昔我金陵歸，感此芳歲闌。入門見兒女，愧色蓋愁顔。從人竊餘瀝，俯育良已難。居者瓶盎空，行者衣裳單。豈無一杯酒，持慰汝荒寒。所知不相待，各去爲蒼山。我生轉無聊，終日自閉關。門前春風來，草樹向斕斑。舟車載游冶，類聚極相歡。而我懷所知，所得心未安。晨興亦扶杖，十步九思還。言瞻山頭石，安得如汝頑。
春歌 蘇泂
山人昨日到，野棠連夜開。啼鵑背山去，流鶑度水來。草長留款步，花殘勸餘盃。於焉早復暮，行坐摘青梅。
奉謝唐子耆及兩馮君載酒寵臨借屋 蘇泂
年事半七十，躬耕吾本謀。讀書詎云然，迺與世爲讎。維我先人廬，雨風行蝸牛。假此以適我，得無歲云周。永懷鵲有巢，寧久居夫鳩。食飲所不忘，歸焉買林丘。進退孰我能，萬間子無由。愧子撫我厚，感子非肴羞。
奉寄子高盧兄五十韻 蘇泂
君才如驌驦，道里未可量。讀書串脈絡，如海東赴洋。五年隔異縣，信若參與商。昨者戒車馬，故意改未嘗。我家小於斗，下榻出倉黄。繩樞三椽共，君視猶雕梁。貧又少甘脆，而君甘粃糠。晨興烏鵲先，夕憩星宿張。上言體金玉，時節登虞唐。下言復家世，努力事文章。瑣細及兒女，骨肉誼莫當。君來歷州府，所在諸侯良。肝膽皆善子，子去錐脫囊。問胡獨善我，風雨度錢唐。我時熟君指，又不羅酒漿。何况動隣里，磨刀向豬羊。青燈兩夫影，陳義勸交相。謂言經時留，十日又理裝。但携本經冊，沃州山水鄉。子寧舍我去，我意未子忘。相逢一歲短，相別一日長。何緣子吾所，不然我君傍。君雖老馬姿，今乃驥服箱。刷燕日千里，闊步徐康莊。江水有時西，東下斯濫觴。奫{大/淪}至澎湃，穿溜極懷襄。死生渠有命，貧賤士之常。孔融委曹操，汲黯卑張湯。人生出處分，榮謝均陰陽。念我懶拙病，久已在膏肓。此方困憂患，懲艾百戰創。安時而處順，天道不可詳。魯連蹈東海，屈原賦沅湘。此志竟未遂，眼看都茫茫。君懷萬金産，待價空四方。古聞韞櫝貴，世有刖足傷。藍田種洵美，死鼠名須防。魯方秉周禮，漢亦絕楚糧。易求哥舒翰，難覓張子房。英雄出儒素，金印垂襴裳。吾祖元祐末，奉使讋戎羌。子孫失遺武，史冊無晶光。君家著膽略，並驅從兩狼。彎弓射敵首，滅敵使走藏。此事屬乃翁，翁今膂力强。問翁來何時，九月天雨霜。此時君適我，促膝話繩床。作詩致近訊，願子益自將。君看繞指柔，會作百鍊剛。豈云建厦缺，期子柱明堂。
次韻潁叟弟耕堂即事  其一 蘇泂
聖賢畏虛名，蠻貊有誠服。仕雖志溫飽，鮮不餒其腹。爾來讀書者，妄意天雨粟。東皋春一犁，往哉駕黄犢。
次韻潁叟弟耕堂即事  其二 蘇泂
耕田可無田，耕道豈得道。物生豈區區，天意非草草。林茂鳥知歸，水清魚惡擾。勿謂小人哉，請學樊須老。
次韻潁叟弟耕堂即事  其三 蘇泂
儒冠誤終身，其始從上士。頭白賦歸來，不腐已其次。我今戒兒姪，萬卷易雙耜。向使微阿連，幾敗乃公事。
江上遣心 蘇泂
風帆等駿馬，突出不受羈。羣山望如豆，轉盼羅窗扉。頃居長安城，小駟驅以馳。塵埃困煩促，滯留費憂思。不知葭葦鄉，閟此天地奇。鷗禽亦佳尚，潔身固我師。下上萬頃光，夫豈矜其私。物生各有適，我適君無之。掀髯倚柁樓，一笑了百癡。商歌詎成音，逝者方如斯。
題松鶴 蘇泂
鶴鳴松樹顛，人行松樹下。人禽兩無屬，往往俱物化。明日還獨來，寂寞青松夜。擾擾征途間，誰是知音者。
晨起長哦後山秋懷十詩飲水一杯清寒徹心 蘇泂
長哦十秋懷，清韻繞屋梁。曲逆有餓死，英布刑而王。向來爲長公，甘受三徑荒。一身詎無餘，百年信難量。
邊頭嘆 蘇泂
邊頭奏凉風，戰士送寒衣。北征夏徂秋，君王虛六師。區區彼敵人，授首詎無期。冰霜輝戈甲，勇憶臨去時。去去思樹功，寧復顧家爲。指揮在將軍，坐作看旌旗。謂是白沙漠，那知青草陂。當時均死力，顧乃用之非。
春日起晚 蘇泂
春風散百物，和暖氣難清。晨衾四肢倦，欲起還不能。展轉卧成晏，起聽百鳥鳴。幸然無公事，且復寡經營。妻兒悄不喧，日午閉柴荆。羹魚就鮮買，軟飯熟香粳。雖然媿茲食，頼爾王化成。出門步原田，最愛莓苔青。半生果何爲，悔不學躬耕。把鋤如把筆，冀穫尚何曾。還復茅簷下，所思良友朋。青雲固云樂，倚伏諒難明。那無託衰懶，緬想川上情。物我均所役，聊復安其生。
次馬季思十韻 蘇泂
巷內有佳人，其志介如石。沉酣數千卷，徑草無行迹。秋清入肺胃，籬落牽牛碧。詩成錦繡段，裁剸非刀尺。如聞急徵召，厚甚帛加璧。毋庸北窗下，細字朱黄釋。嗟余世無用，痛飲時墮幘。思君不相見，誰與浮大白。中年友朋減，生意天壤迮。何時樗隠園，容我分半席。
詠懷 蘇泂
初夏腓草木，園綠勝春深。微雨灑高棟，好風吹我襟。徘徊花下徑，獨往翫層陰。東西燕雀飛，寂寞鸞鳳音。人生積累資，培塿升高岑。陳力正不能，前修愧周任。何時歌物阜，薰兮入舜琴。俯仰終所爲，於以達吾心。
送陸放翁赴落致仕修史之命 蘇泂
先生天下名，有耳誰不知。區區以蠡測，于海徒贅辭。弟子事先生，丱角以至斯。文章起嬰慕，德行隨蕭規。昨聞掛衣冠，固共識者疑。豈期平生學，終鬰不得施。先生健而武，神志元未衰。每登漁隠堂，再拜奉履綦。留我坐終日，誨我忘其疲。送我出重門，行步又若飛。或捉筆大書，或脫口賦詩。或時幾酌我，自倒金屈巵。我出謂客言，先生壽期頤。上爲天下賀，下以賀吾師。在郊一角麟，藏六五總龜。先生固高世，而世肯我違。情知渭濱載，謾道淵明歸。果然一札下，未覺十年遲。堂堂孝廟史，當代誰宜爲。二十八年間，凡事公見之。英靈果在天，筆削詎敢私。矧惟陛下聖，益重黄髮咨。湖山晚無用，遭逢乃今茲。先生顧謂我，萬物各有時。
歸越中所居 蘇泂
閑居寡人事，棲遲倦所務。雅志歸去來，青山越中住。爻辭翫往聖，門蔭資先祖。雖云隠遁情，尚眷諸親故。歲時酒一尊，聊樂我東土。采蓮樵風徑，看竹蘭亭路。心亨體攸適，干祿靡希遇。百年儻有程，庶近嚴光墓。
用陶己酉歲九月九日韻 蘇泂
壺罇湛名酒，四散會朋交。黄菊雖未開，翠木亦已凋。駕言彼墟矣，佳處聊登高。山晴歛將夕，宇浄豁層霄。迨我色笑同，息爾筋力勞。人情旱欲濡，來蘇慰乾焦。儻然隨運往，冥契彭澤陶。有花即重九，何必須今朝。
和陶九日閒居 蘇泂
斯人鮮常在，奄忽便一生。茲辰俄重九，令節誰所名。把菊見南山，吟詩憶淵明。素琴不具絃，大雅留遺聲。伯始真糞土，飲水空遐齡。異時東坡下，尚有酒可傾。才難信遇否，物變更枯榮。此翁獨醒者，貧賤胡爲情。悵焉服九華，覓醉何由成。
擬古  其一 蘇泂
煌煌庭中菊，秋後各已花。玄霜下蒼葉，憔悴同凡葩。采之或傷生，不采謂我遐。貴賤詎不然，無已安其家。蕭條陶彭澤，歸去隨風沙。自古有如此，我何良歎嗟。季倫昔富貴，舉國稱石家。千金買綠珠，歌舞笑春華。醉歸擊珊瑚，恨不窮驕奢。黄塵洛陽起，里第生桑麻。仲尼卒旅人，歷聘空摧車。古來竟何爲，不見東門瓜。
擬古  其二 蘇泂
日月遞相見，玄髮驚蹉跎。冥冥北邙路，去者何其多。妻孥聚歡樂，志遠身已訛。功名無富貴，此路不可過。可憐世上人，刺促鳴干戈。金尊幸有酒，不飲將如何。
擬古  其三 蘇泂
漢光昔未遇，頗爲兄嫂欺。誰知韓王信，本是屠沽兒。他時築將壇，意氣帝者師。中興屏新莽，長劍誅赤眉。皇天生一物，大小隨其資。例令饑與寒，何以生育爲。永言觀厥成，圓璧殊方圭。天意定不爾，變化應須時。少小弄文翰，把筆能哦詩。十五學綴文，如繭中抽絲。青雲付達官，十九名新知。南轅異燕路，鄙笑無挈提。甘心窮閻中，疏食黄瓜虀。區區蠹魚習，槁死不可醫。閒齋秉微尚，高視聖者師。謾言苦如荼，誰信甘如飴。
擬古  其四 蘇泂
自吾蜀中歸，稍拂衣上塵。古今名利場，誤殺多許人。歸囊課宿有，頗欲謀其身。買花郡庠東，結屋清鏡濱。山田不滿百，濁酒當濡唇。庶幾友生來，談笑夜達晨。此志猶未遂，寬作明年春。人生幾明年，謹勿浪苦辛。
擬古  其五 蘇泂
往時尋芳興，屢醉黄金巵。日來酒量窄，三盞忘東西。雖然不多飲，不飲還復思。所以畢吏部，千古遭嘲嗤。每年梅花開，如與粲者期。有時棹孤舟，間或借馬騎。水村及山驛，日炙仍風吹。醉歸更有携，研席相娛嬉。今年墮塵鞅，頗復疎闊之。此君應有言，亦曰好惡移。凄凉殘年歷，春到無多時。如何江南岸，不見開一枝。
秋興  其一 蘇泂
秋高朔馬肥，壯士多感激。起看天宇空，萬物盡陰黑。連年稍艱食，所至多盜賊。人情有馴致，世或尚姑息。坐令鼠子輩，漸欲穴我室。苟生各有養，飛走隨所得。奪攘乃如此，彼計多變易。我生無根蒂，尚守祖父宅。邇來時命乖，僕僕州縣客。兩親化爲土，弟妹各狼藉。箕風度窗牖，蟋蟀催婦織。貧家一匹絹，已費幾蠶力。夫妻僅補綴，幸寬兒女責。復思後來事，對酒不能喫。人言有定數，禍福那可擇。胡爲自慘戚，三十頭雪白。
秋興  其二 蘇泂
貧居應閉門，原憲乃非病。讀書到周孔，歲晚吾事竟。佳哉亦可樂，妙在得所性。於時俗慮少，魚鳥共涵泳。蘆花深兩槳，秋色滿湖鏡。頗懷梅子真，屢起泛舟興。明當文會友，聖處一參訂。此生飯不足，敢不聽於命。
耕堂弟雪中效宛陵仄字平字詩各次韻一首  其一 蘇泂
旱澇數所繫，累歉望一稔。種秫秫不孕，酌水水可飲。甕牖忽碧玉，喜見月入枕。閉戶請謝客，是子亦太甚。
耕堂弟雪中效宛陵仄字平字詩各次韻一首  其二 蘇泂
山河無纖塵，遥觀浮漚如。穿廬惟青天，油窗誰其糊。狂歌忘寒饑，消流驚須臾。煩呼瑶英徒，同來泠然居。
次邢兄韻簡李簡夫 蘇泂
幽花契幽禪，夷下難爲情。想見獅子床，天女問浄名。至味有不釀，大音本希聲。相逢寸紙間，公案今見成。
王千里得晉獻之保母碑及硯索詩 蘇泂
客從王家來，示我王家物。云是彼樵者，墾山之所得。升沉有時節，至寶不浪出。祖先暨兒息，嗜好俱第一。青氈未渠失，近代無此筆。觀其逼人處，造次神品入。石遺半缺齧，行草百十七。昭陵不可及，季孟精爽集。天地倏開張，鬼神爲之泣。泓也玉璧姿，肯爲泥沙沒。嗚呼黄祊殉，人事止枯骨。臨池例飲墨，有底鵝領識。夫君矧其後，妙契過漂石。居然今視昔，年數正八百。
待潮通明詒友朋 蘇泂
子大瞻在前，德允瞠若後。自予得二士，光彩生戶牖。向來九州內，所在兩脚走。相好亦已多，惟子共辰酉。老銛最可人，自謂禿非醜。南官棄之去，盧氏真傑斗。今朝通明埭，獨客對巵酒。追懷平昔意，幸不愧高厚。春江散烟露，春事紛花柳。問胡此淹留，書卷空在手。人生忌多情，所不忘朋友。南北與東西，同然一回首。
送邢芻父赴漕試蓋予以牒遜之 蘇泂
長江我之愁，倒嶽推不去。琴瑟有凄怨，居室等行路。十三出從師，三十茲無成。向來爲何事，投老悲秋螢。堂堂文翰場，攘臂君甚武。丈夫貴高誼，我得寧在汝。達官總遺恨，所樂纔妻兒。君堂有夫人，祿養當以時。吳山青入天，江水流到海。才難嘆先聖，戰伐偶今代。四序看迭移，南薰已西風。天命不可爲，往哉及其鋒。
次韻芻父試罷有述 蘇泂
筆耕亦農耕，後種有先熟。穀終貴於稗，種詎不如稑。里門富驕兒，昨者車擊轂。一朝禍機至，悔不初碌碌。因而利生鈍，甚羨平爲福。翩翩歸來賦，寫壁仍畫軸。有來顧之唾，謂豈好題目。予方友鷗鷺，渠自行雁鶩。同參聽誰詣，勇往何待卜。君才十倍我，書已萬卷讀。邊頭尚征戰，時事非曩夙。雖遲劉蕡對，肯效包胥哭。
次韻高秘書 蘇泂
高郎水江漢，波浪所從出。讀書識大體，於世無棄物。誰歟戒盈滿，視彼欹器側。如君執謙柄，我不能萬一。羣公石渠上，天子正側席。翻然侍親歸，袍茜髮黑漆。老仙顧之笑，吾與子居越。人生屈伸肘，猶動靜語默。非無鶴乘軒，亦有驥在櫪。忠當盡臣節，孝則共子職。煌煌周孔意，千古照簡冊。吾儕負君親，但守不黔突。
簡高秘書 蘇泂
昨日山中雲，今朝山下雨。天時或定數，人事恐無據。蕭條吟梁父，士有遇不遇。不見龐德公，移家鹿門去。
坐睡 蘇泂
世事困纏糾，誰能復自然。看書得坐睡，此樂出於天。一適萬慮遠，重尋已非先。相逢問尊宿，會我無心禪。
梁湖 蘇泂
路長人迹少，日午樹陰正。茲行迺無故，解后得所性。佳眠離塵境，此事安心竟。晚飯過邑門，未害喧中靜。
正月五日謁放翁留飲歡甚 蘇泂
若人大槐中，不作螻蟻夢。春風鬢鬚綠，文字凌屈宋。昨朝我訪之，杯酒頗自奉。魚蝦雜淮海，狼藉蔬果衆。妍譚到嘲謔，嘉我一笑共。末言神仙事，於世本無用。但可於世人，矯首飛鴻送。故公所言者，大抵靜觀動。胡能更八十，異日亦高冢。絕憐稽山下，不逐梅笋貢。堂前謾名龜，堂下或歌鳳。壽公晚唐衣，聊爲吾道重。
哭小姪梅老 蘇泂
我初養柏兒，年紀三十四。穎季得梅老，歲數適我類。而梅生不凡，頭骨甚磽異。見之懷抱中，宛有成人器。漆光眼目動，玉雪皮肉細。愛之甚於柏，稍長望其貴。每出偏問歸，祝父好看視。猶嫌礙關鑰，莫伴柏嬉戲。固嘗約而父，築室更隣位。請師共教授，兒姪精六藝。中年不如意，藉此期自慰。庶幾和仲老，他日遠虎侍。梅胡不佳實，飄謝許危脆。更醫再而三，歷齒一十二。留之苦不可，去我何乃易。而父真斷腸，汝伯重垂涕。爾梅竟何往，小槥但遺蛻。登槃莫薦子，登隴休折寄。云然我所傷，畏是爾名字。梅兮早歸來，尚作梅花弟。
舉子 蘇泂
先親去無歸，家有十男子。春秋此堂上，拜起共祭祀。一貧乃青氈，書種幸未已。人言抱子晚，君已三十四。何時見入學，况未保齠稚。老年樹松柏，仁者用其意。父母養我時，辛勤五兄弟。蜂房今俯育，誰則逮菽水。昊天真罔極，夢想九原啟。恭惟父母心，敢不嗣遺體。平生忠與孝，舉動法經史。先訓吾所知，功名蓋天爾。
魯墟行 蘇泂
今茲水用事，簷雨四十日。禱祈遍羣望，魚蟹入家宅。小民例煎迫，在在絕粒食。聖人制邦國，休養覬生活。本根者州縣，父母資牧伯。夫何失其理，致使爲盜賊。犯之復無赦，恐負天地德。昨來諸暨變，本以鹺故得。有司屢殺戮，勢欲與之敵。民生各良性，豈獨肆凶慝。饑寒迫於後，妻子時動色。那知刀鋸威，乃甚溝壑厄。市人起相戰，爭利初毆擊。吾非志剽掠，解后有其迹。王官亦人耳，聞此宜隠惻。不然罹憲網，無暇謀復出。嗚呼不得已，天下蓋非一。橫尸類雞狗，斬刈遽狼藉。頗聞動官軍，餘黨收捕急。儻非勸本務，有死民不易。是時天復雨，省宰到層畢。夫民使之飽，不飽亦吾匹。丁寧善其生，淚下死魂魄。
夜坐讀韋蘇州集序 蘇泂
茲辰孟春夕，芳意二分在。登臨愧成晚，倏忽朝晡改。樓欄带棲鳥，野色半蒼黛。花圍郡園夜，柳暗陂塘外。昏鐘四簷雨，懸燈澹予對。瓶梅書帙亂，茶樹窗紗礙。披文到韋集，神賞希唐代。爐烟起寂寞，至味久不壞。妻眠稚無擾，斯境非凡會。於時暫得我，真浄青蓮界。蚩蚩競物欲，宵寐猶憎愛。誰知屢空者，庶遠樊籠害。
春晚二首  其一 蘇泂
春風爾狂顛，三月不知春。青青池上草，翻憶夢中人。幽蘭出磵谷，感此芳氣新。采采不盈掬，眼前但荆榛。
春晚二首  其二 蘇泂
佳花有重秀，幽蘭徒自芳。姝媛被奇服，絲竹羅中堂。主人惜殘春，清夜未渠央。客子抱貞節，泯然獨升床。
看雨 蘇泂
荒池三月雨，閑看水生文。客少苔上階，屋老樹遮門。幽心契子綦，隠几若忘言。鶑聲何從來，還思借宅聞。
山中雨 蘇泂
盈盈池上花，瑟瑟花下雨。雙雙蛺蝶伴，對對鴛鴦侶。池魚金作鱗，魚虎翠爲羽。兀坐一山春，山春愁獨語。
走筆次韻芻父喜雨三首  其一 蘇泂
薰兮有南風，下此沛然雨。皇天初震怒，盍燎緇黄侶。端來丹山鳳，况戢螽斯羽。君詩如民謠，能共天公語。
走筆次韻芻父喜雨三首  其二 蘇泂
青天一聲雷，雲霧忽難開。此定時節至，何因禱祈來。客方聽簷溜，予亦倒殘杯。明朝浮舟楫，尚可看楊梅。
走筆次韻芻父喜雨三首  其三 蘇泂
方池蔭垂柳，想見蘇公隄。一雨水入床，蛙部連東西。先生不能寐，書卷夜自迷。穉子黎明來，官路深尺泥。
即席次韻景周梅花 蘇泂
魂來孤山青，夢破耶水碧。非兄孰知我，非我無此客。一枝霜雪後，坐斷春寂寂。平生桃李場，雖隣有不覿。人中具品藻，醖藉李太白。歲寒得佳尚，賢賢以易色。經年墮塵鞅，此士久乖隔。昌原弗相見，所謂順之逆。無詩可報答，大叫脫巾幘。疎花正點染，半蘂猶索摘。
有感 蘇泂
隆冬都門歸，偃息殊未嘗。搔頭不知痒，心事但荒荒。頻年借人居，主者來在堂。飄然十五口，露處悲風霜。而予行無從，寧如棄不將。安巢燕飛來，定穴魚蟄藏。天地非不寬，一身信難量。擾擾復擾擾，天子誅黠羌。區區復區區，早飯炊絕糧。庭闈蛻骨久，兄弟糊口忙。親戚亦豈無，所過門如湯。朋友非不多，熟視第感傷。欲生生無涯，欲死死無方。弱妻叫欲絕，三子病在床。汝哭亂我耳，汝痛割我腸。父母亦念我，陶山永相望。
次韻知縣兄夏夜古調 蘇泂
非禽胡能飛，羽翰上青霄。非木胡能花，開謝隨驚飈。始予眷所生，於世免塵囂。頗知師甯蘧，貧樂富無驕。異哉肯顧我，古音日寥寥。介然守其業，彈琴自逍遥。採苡以永晨，芻藁以終宵。尚思舉斯人，還復淳其澆。言瞻彼穹矣，維斗南之杓。言瞻彼水矣，維海東之潮。慨然契薰兮，邈余逮虞姚。
再和陶韻  其一 蘇泂
紛紛流俗間，哀此萬衆生。陶翁蓋達士，酷愛重九名。行行步東皋，見菊眼爲明。色香不改舊，想像聞其聲。讙言各携袂，耄齒逮弱齡。屬予剛制酒，空杯與誰傾。凜然北窗下，清癯落驕榮。雲團煮風葉，競用招我情。醒醉未必爾，昭氏何虧成。
再和陶韻  其二 蘇泂
賢達不遺世，後來肯下交。玄髮一以變，感此徂年凋。所懷寄絕俗，泰華未爲高。牛山縱尋斧，何時解干霄。仲尼聘列國，未覺歷日勞。古今君臣義，比干更茅焦。皇皇上天意，一物猶甄陶。清泉黄金花，庶矣饑渴朝。